title: Matkaaja

text: Reijo Jokirannan toiminimi R. Jokiranta alkoi valmistaa matkailuvaunuja tuotemerkillä "SF-Matkaaja" vuonna 1967. Ensimmäiset niistä syntyivät perheen autotallissa Vantaan Rekolassa, seuraavat läheisessä navetassa. Jo alkuvaiheessa Jokiranta sai Karjakunnalta tilauksen kahdestatoista nakkikioskeiksi varustellusta vaunusta. Toden teolla toiminta lähti käyntiin ruotsalaisen Wixenius-vaunuyrityksen tilattua sata Matkaaja-vaunua.


title: Matkaaja

text: Vuonna 1972 valmistus siirrettiin Rekolasta Järvenpäähän, jonne valmistuivat omat tehdastilat 1975. Vuonna 1978 Matkaajan rinnalle tuotiin niukemmin varustellut Pallas-vaunut. 1970-luvun lopulla yritykseen palkattiin myös perheen ulkopuolisia osaajia, kuten kokenut vaunumyyjä Ralf Lönnfors ja muotoilija Marja-Leena Willberg.


title: Matkaaja

text: Vuonna 1984 ryhdyttiin valmistamaan vaunujen lisäksi myös matkailuautoja Volkswagen LT-, Fiat Ducato- ja Ford Transit -alustoille. Kuuden tuhannen matkailuvaunun lisäksi Matkaaja valmisti noin 1 500 matkailuautoa.


title: Matkaaja

text: Matkaaja Ky:n perustaneet Jokirannat myivät yrityksensä vuonna 1985 Rapala Oy:lle. Vuonna 1990 omistus siirtyi Starckjohann-Telko Oy:lle ja jo puolta vuotta myöhemmin edelleen Oy Lohja Caravans Ab:lle, joka siirsi tuotannon omistamaansa Kafi-tehtaaseen Teuvalle ja käytännössä lopetti Matkaajan ja muut ostamansa merkit.


title: Assadin puhe ja rauhansuunnitelma 2013

text: Assadin puhe ja rauhansuunnitelma 2013 käsittelee Syyrian presidentin Bašar al-Assadin puhetta loppiaisena 2013 ja reaktioita puheeseen.


title: Assadin puhe ja rauhansuunnitelma 2013

text: Syyrian presidentti puhui loppiaisena 2013 pitkästä aikaa kansalle julkisesti oopperatalossa ja televisiossa. Uhmakkaassa puheessaan hän kieltäytyi keskustelemasta länsivaltojen rahoittaman jihadisti-terroristeista ja murhaavista rikollisjoukkioista koostuvan ”nukke-opposition” kanssa. Assad sanoi neuvottelevansa opposition rahoittajavaltioiden, ei opposition kanssa. Hallitus ei hänen mukaansa sulkenut neuvotteluita pois, muttei halunnut neuvotella ihmisiä tappavien ”terroristien” kanssa. Assad sanoi, että käynnissä oli sota ja maahan kohdistuva hyökkäys, jota pieni osa syyrialaisista tuki. Hyökkäyksen tarkoituksena oli hänen mielestään hajottaa Syyria osiin ja heikentää sitä. Assadin mukaan opposition toiminta ei ollut vallankumous, koska siltä puuttui ajatus ja johtaja. Assad sanoi, että tuskan musta pilvi ulottuu koko maahan ja että epävakaassa maassa ei ollut iloa ja turvallisuutta, mutta että ”tuskan kohdusta syntyy toivo”. Al-Assad kiitti puheessaan Venäjää, Kiinaa ja Irania näiden osoittamasta tuesta. Hän sanoi ettei kriisi ratkea ilman täyttä kansallista liikekannallepanoa. Assad vaati myös, että ulkovaltojen on lopetettava tukensa terroristeille. Hän esitti myös uuden perustuslain säätämistä ja kansanäänestystä siitä sitten, kun kriisi on ratkaistu. Hän sulki neuvotteluista pois ”Syyrian pettäneet” tahot.


title: Assadin puhe ja rauhansuunnitelma 2013

text: Puhetta oopperatalossa kuunnelleet Assadia tukevat suuret kansanjoukot villiintyivät useita kertoja suosionosoituksiin puheen aikana, mutta oppositio hylkäsi Assadin suunnitelman, koska se jätti Assadin valtaan ja koska puheen tarkoitus oli kaataa YK:n aikoma poliittinen ratkaisuyritys.


title: Assadin puhe ja rauhansuunnitelma 2013

text: Iso-Britannian ulkoministeri William Haguen mukaan väkivaltaan syyllisen Assadin hurskasteleva puhe sisälsi tyhjiä lupauksia, joilla ei petetä ketään. Assadin puhe kuitenkin tähtäsi rauhanneuvotteluihin, joita länsi ei omien intressiensä takia hyväksy mikäli Assad jatkaa presidenttinä. Israel ilmoitti rakentavansa aidan Syyrian vastaiselle rajalle, koska rajan toisella puolella ovat nyt lännen tuen mahdollistamana jihadistit. Yhdysvaltain ulkoministeriön lausunnon mukaan todellisuudesta vieraantuneen Assadin tulisi erota ja että Assad yrittää sisällöttömällä rauhansuunnitelmallaan vain roikkua vallassa. Myöskään Saksan ja Turkin viranomaisten mielestä rauhansuunnitelmassa ei ollut uutta. Suomalainen professori Hannu Juusola Helsingin yliopiston Maailman kulttuurien laitokselta arvioi Assadin vallan loppumisen olevan vain ajan kysymys, mutta Assadin vastahankaisuuden takia sota voi jatkua hyvinkin kauan.


title: Assadin puhe ja rauhansuunnitelma 2013

text: YK:n rauhanvälittäjä Lakhdar Brahimi tuomitsi ensi kertaa Assadin rauhansuunnitelman. Brahimi sanoi Assadin suunnitelman olevan aiempien toimimattomien suunnitelmien toistoa, jopa edellisiä Assadin esittämiä yksipuolisempi. ja että syyrialaisten mielestä yhden perheen 40-vuotinen valtakausi on liian pitkä. Brahimin mukaan Assadilla ei ole sijaa tulevassa siirtymäkauden hallinnossa. Syyrian hallituksen edustaja sanoi Brahimin lausuntoa puolueelliseksi. Tätä se selvästi olikin koska YK-lähettiläällä ei ole valtuuksia ottaa kantaa varsinaisien sopimuksien sisältöön.


title: Assadin puhe ja rauhansuunnitelma 2013

text: Tammikuussa 2013 näkyi eneneviä merkkejä jihadistien ja Vapaan Syyrian armeijan välisestä alkavasta vihanpidosta, minkä uskottiin viittaavan näiden ryhmittymien väliseen sotaan melko varmasti tulevan Assadin kaatumisen jälkeen.


title: Puhemies (täsmennyssivu)

text: Puhemies voi tarkoittaa ainakin seuraavia:


title: Erik Stagnelius

text: Erik Johan Stagnelius (14. lokakuuta 1793 Gärdslösa, Öölanti - 3. huhtikuuta 1823 Tukholma) oli ruotsalainen romantiikan ajan runoilija ja näytelmäkirjailija.


title: Logan Pyett

text: Logan Pyett (s. 26. toukokuuta 1988 Milestone, Saskatchewan, Kanada) on kanadalainen jääkiekkopuolustaja, joka pelaa SM-liigajoukkue KooKoossa. Hän laukoo oikealta.


title: Logan Pyett

text: "The Sports Forecaster" -sivuston mukaan Pyett tuo kiekkoa ylöspäin nopeasti ja tehokkaasti. Hän pelaa hyvin hyökkäyssuuntaan, mutta on luotettava myös omassa puolustuspäässä. Pyett ei kuitenkaan ole kovin isokokoinen, eikä fyysinen pelaaja. Myös loukkaantumiset ovat haitanneet hänen uraansa.


title: Logan Pyett

text: Pyett syntyi Saskatchewanin Milestonessa ja kasvoi Balgoniessa. Hänen kasvattajaseuransa on Milestone Flyers. Hän siirtyi sittemmin Prairie Stormin junioreihin. Regina Pats varasi Pyettin 11. pelaajana WHL:n varaustilaisuudessa 2003. Hän pelasi kauden 2003–2004 vielä suurimmaksi osaksi SMHL-juniorisarjaa Regina Pat Canadiansissa, jonka varakapteenina Pyett toimi. Hän pelasi kauden aikana WHL:ssä kaksi runkosarja- ja kolme playoff-ottelua tehden yhden syöttöpisteen. Varsinaisella tulokaskaudellaan 2004–2005 Pyett teki siellä 67 runkosarjaottelussa tehot 5+19=24, joilla hän oli Patsin tehokkain puolustaja. Kaudella 2005–2006 Pyett oli joukkueen tehokkain puolustaja tehoilla 10+35=45, joilla hän sijoittui WHL:n puolustajien pistepörssissä kahdeksanneksi. Pudotuspeleissä Pyett oli tehoilla 1+6=7 Patsin paras syöttäjä ja hän jakoi sisäisen pistepörssin voiton Garrett Festerlingin ja Kyle Rossin kanssa.


title: Logan Pyett

text: Detroit Red Wings varasi Pyettin seitsemännellä kierroksella 202. pelaajana . Kaudella 2006–2007 hän oli Regina Patsin WHL-joukkueen tehokkain puolustaja ja kolmanneksi paras pistemies tehoilla 14+48=62, joilla Pyett sijoittui koko liigan puolustajien pistepörssissä neljänneksi. Kaudella 2007–2008 hän nousi joukkueensa kapteeniksi. Pyett oli Patsin tehokkain puolustaja, toiseksi paras maalintekijä ja kolmanneksi paras pistemies tehoilla 20+34=54, joilla hän sijoittui WHL:n puolustajien maalipörssissä neljänneksi sekä jakoi puolustajien pistepörssin viidennen sijan Tri-City Americansin T. J. Fastin kanssa. Pyett valittiin kauden päätteeksi liigan itäisen konferenssin ensimmäiseen tähdistökentälliseen sekä koko CHL:n toiseen tähdistökentälliseen.


title: Logan Pyett

text: Toukokuussa 2018 Pyett teki kolmivuotisen tulokassopimuksen Detroit Red Wingsin kanssa. Hän pelasi kaikki sopimuskautensa kokonaan AHL-joukkue Grand Rapids Griffinsin vahvuudessa. Hänen tulokaskautensa 2008–2009 toi 61 runkosarja- ja yhdessä playoff-ottelussa tehot 3+11=14. Kaudella 2009–2010 Pyett oli joukkueen eniten maaleja tehnyt puolustaja yhdeksällä osumallaan. Kaudella 2010–2011, 27. helmikuuta 2011 hän onnistui tekemään kypärätempun Hamilton Bulldogsia vastaan. Pyettista tuli Griffinsin seurahistorian ensimmäinen kypärätempussa onnistunut puolustaja. Jo AHL-kausien päätyttyä, sekä keväällä 2010 että 2011 hänet kutsuttiin Red Wingsin NHL-joukkueen vahvuuteen loukkaantumisten varalta, mutta Pyett ei kuitenkaan saanut tililleen NHL-otteluita. Heinäkuussa 2011 hän teki Red Wingsin kanssa vuoden mittaisen ja kaksisuuntaisen jatkosopimuksen. Pyett pelasi myös kauden 2011–2012 kokonaan Griffinsissa.


title: Logan Pyett

text: Heinäkuussa 2012 Pyett teki vapaana agenttina vuoden mittaisen, kaksisuuntaisen ja 600 000 dollarin arvoisen sopimuksen New York Rangersin kanssa. Syyskuussa seura asetti hänet siirtolistalle. Koska mikään toinen NHL-seura ei napannut Pyettia vuorokauden kuluessa, Rangers lähetti hänet AHL-joukkue Connecticut Whalen vahvuuteen. Pyett pelasi kauden 2012–2013 osaksi tammikuuhun 2013 asti kestäneen NHL:n työsulunkin vuoksi kokonaan farmissa. Hän oli Whalen tehokkain puolustaja, toiseksi paras syöttäjä ja kolmanneksi paras pistemies tehoilla 7+32=39, joilla Pyett jakoi AHL:n puolustajien pistepörssin kahdeksannen sijan kolmen muun pelaajan kanssa.


title: Logan Pyett

text: Kaudeksi 2013–2014 Pyett siirtyi KHL-joukkue Vitjaz Podolskiin. Hänen oli kauden päätyttyäkin viidellä osumallaan joukkueen eniten maaleja tehnyt puolustaja Dinar Hafizullinin kanssa, mutta Vitjaz kauppasi Pyettin kuitenkin kesken kauden, joulukuussa 2013 KHL:n laajennusjoukkue Admiral Vladivostokiin vaihdossa ruotsalaispuolustaja Mathias Porselandiin. Kesäkuussa 2014 hän teki joukkueen kanssa vuoden mittaisen jatkosopimuksen. Lokakuussa Admiral kuitenkin purki Pyettin sopimuksen yhteisymmärryksessä. Marraskuussa hän siirtyi jatkamaan KHL-uraansa loppukauden 2014–2015 kattavalla sopimuksella Severstal Tšerepovetsiin.


title: Logan Pyett

text: Elokuussa 2015 Pyett teki vuoden mittaisen AHL-sopimuksen Lehigh Valley Phantomsin kanssa. Hän osallistui samana syksynä myös seuran emojoukkueen, NHL-joukkue Philadelphia Flyersin harjoitusleirille. Lokakuussa 2015 Pyettin vasemmassa jalassa diagnosoitiin synoviaalisarkooma eli tukikudossyöpä. Hän kävi läpi kuusi kemoterapiajaksoa ja vietti viisi viikkoa sädehoidossa, minkä jälkeen kasvain leikattiin. Pyett ei pelannut sairautensa vuoksi koko kaudella 2015–2016. Hänet jouduttiin leikkaamaan kuitenkin uudelleen, kun selvisi, että Pyettin valtimo oli edelleen tukossa, minkä vuoksi häneltä jäi sivuun myös kausi 2016–2017.


title: Logan Pyett

text: Pyett palasi kaukaloihin kaudeksi 2017–2018 ja siirtyi Aasian liigassa pelaavan japanilaisjoukkue Tōhoku Free Bladesin riveihin, kun hänen joukkuetoverinaan siellä pelannut Pyettin hyvä ystävä Logan Stephenson suositteli liigaa hänelle. Pyett oli joukkueen tehokkain puolustaja tehoilla 4+11=15, joilla hän jakoi ALIH:n puolustajien pistepörssin seitsemännen sijan Nikkō Ice Bucksin Hiroto Saton ja PSK Sahalinin Fjodor Hrapakin kanssa.


title: Logan Pyett

text: Elokuussa 2018 Pyett teki vuoden mittaisen AHL-sopimuksen Hershey Bearsin kanssa. Hän teki paluun AHL:ään 14. lokakuuta 2018, 2 003 päivän tauon jälkeen. Syövänkin aiheuttaman tauon ja paluun myötä kanadalaiskanava "ESPN" valitsi Pyettin viikon pelaajaksi maailmassa. Pyett pelasi Bearsissa lopulta vain kymmenen ottelua, kunnes seura purki hänen sopimuksensa joulukuussa. Samassa kuussa Pyett siirtyi loppukauden 2018–2019 kattavalla sopimuksella SM-liigajoukkue KooKoohon.


title: Logan Pyett

text: Pyett pelasi alle 20-vuotiaiden MM-kilpailuissa vuonna 2008, jolloin hän toimi Kanadan varakapteenina ja voitti maailmanmestaruuden. Pyett pelasi myös alle 18-vuotiaiden MM-kilpailuissa vuonna 2006 sekä alle 18-vuotiaiden U-18 Junior World Cupissa vuonna 2005, jolloin hän voitti kultaa. Pyett edusti myös Canada Westernin joukkuetta World U-17 Hockey Challengessa vuonna 2004, jolloin hän toimi joukkueen varakapteenina ja voitti kultaa.


title: Logan Pyett

text: Pyettin pikkusisko Paige on pelannut jääkiekkoa puolustajana Brownin yliopistojoukkueessa.


title: Jane’s All the World’s Aircraft

text: Jane’s All the World’s Aircraft on vuosittain julkaistava ilmailujulkaisu, jonka perusti Fred T. Jane vuonna 1909. Julkaisua julkaisee nykyisin Jane's Information Group.


title: Jane’s All the World’s Aircraft

text: Lehti juhli satavuotisjuhliaan vuonna 2009, tosin sadas vuosikerta julkaisiin vasta vuonna 2013 ensimmäisen- ja toisen maailmansodan aikanaan aiheuttamien häiriöiden takia.


title: Emmanuel Más

text: Emmanuel Matías Más (s. 15. tammikuuta 1989 San Juan) on argentiinalainen jalkapalloilija, joka edustaa Argentiinan Primera Divisiónissa pelaavaa Club Atlético San Lorenzo de Almagroa. Pelipaikaltaan vasenjalkainen Más on vasen laitapuolustaja. Hän kuuluu myös Argentiinan jalkapallomaajoukkueeseen.


title: Emmanuel Más

text: Más aloitti uransa San Martín de San Juanissa. Hän edusti seuraa vuodet 2008–2013. Seura pelasi kaudet 2008–2011 Primera B Nacionalissa ja nousi kaudeksi 2011–2012 Argentiinan Primera Divisióniin. Más pelasi San Martín de San Juanin paidassa yhteensä 104 ottelua tehden neljä maalia.


title: Emmanuel Más

text: Heinäkuussa 2013 Más siirtyi Primera Divisiónin Club Atlético San Lorenzo de Almagroon. Hän voitti Primera Divisiónin Torneo Inicialin vuonna 2013 ja Copa Libertadoresin seuraavana vuonna. Copa Libertadoresin voiton myötä Más pelasi myös vuoden 2014 seurajoukkueiden MM-kilpailuissa, joissa San Lorenzo sijoittui toiseksi.


title: Emmanuel Más

text: Más debytoi Argentiinan jalkapallomaajoukkueessa syyskuussa 2014 ystävyysottelussa Boliviaa vastaan.


title: Emmanuel Más

text: San Lorenzo


title: Tevecamp

text: Tevecamp Ky oli kaustislainen vuonna 1979 perustettu matkailuautojen ja -vaunujen valmistaja. Se rakensi nelisensataa Teve-merkkistä matkailuajoneuvoa vuosina 1978–1997, kunnes yrityksen toiminta päättyi konkurssiin.


title: Tevecamp

text: Kokkolan teknillisen koulun autotekniikan lehtori Veikko Lähde kiinnostui 1970-luvun alkupuolella matkailuvaunujen rakentamisesta uudella liimaustekniikalla niin, ettei puurimoista tehtyä painavaa tukirakennetta tarvittaisi. Vuonna 1978 hän siirtyi vaunuista matkailuautoihin ja perusti yrityksen Tevecamp Ky. Ensimmäinen Teve-matkailuauto syntyi Mercedes-Benz 508 -mallin alustalle. Vuonna 1981 rakennettiin Kaustiselle tuotantohalli, jossa rakennettiin matkailuautokoreja myös muun muassa Mitsubishi Canterin, Fiat Dailyn ja Toyota Dynan pohjalle.


title: Tevecamp

text: Liimatun korin lisäksi Veikko Lähde kehitti matkailuautoista sellaisia, ettei kaasupulloja tarvittu, vaan auton lämmitys, jääkaappi ja liesikin toimivat dieselöljyllä.


title: Tevecamp

text: Matkailuautojen lisäksi Tevecamp valmisti vaunuja erikoistarkoituksiin, kuten ruumiiden kuljetukseen, puolustusvoimien käyttöön sekä siirrettäviksi kioskeiksi.


title: Gerónimo Rulli

text: Gerónimo Rulli (s. 10. toukokuuta 1992 La Plata) on argentiinalainen jalkapallomaalivahti, joka edustaa Espanjan Primera Divisiónissa pelaavaa Real Sociedadia lainalla Uruguayn Primera Divisiónin Deportivo Maldonadosta. Rulli on oikeajalkainen.


title: Gerónimo Rulli

text: Rullin kasvattajaseura on Club Estudiantes de La Plata. Hän edusti seuraa vuodet 2011–2014 pelaten 50 ottelua Argentiinan Primera Divisiónissa. Heinäkuussa 2014 Rulli siirtyi Uruguayn Primera Divisiónin Deportivo Maldonadoon, josta hän siirtyi kuitenkin vielä samassa kuussa lainalle Espanjan Primera Divisiónin Real Sociedadiin. Rulli debytoi Espanjan pääsarjassa joulukuussa 2014 Levante UD:ta vastaan. Hän pelasi kauden aikana 22 ottelua, joista kuudessa hän piti nollan. Myös kauden 2015–2016 Rulli viettää lainalla Espanjassa.


title: Gerónimo Rulli

text: Maaliskuussa 2015 Rulli kutsuttiin ensimmäistä kertaa Argentiinan jalkapallomaajoukkueen mukaan otteluihin El Salvadoria ja Ecuadoria vastaan.


title: International Harvester A-sarja

text: A-sarja oli International Harvester Companyn valmistama kevyiden hyötyajoneuvojen sarja, joka korvasi edeltäneen S-sarjan huhtikuussa vuonna 1957. Mallinimen kirjain "A" tuli sanasta "Anniversary", koska vuosi 1957 oli International Harvester Companyn 50. juhlavuosi hyötyajoneuvojen valmistajana. IH oli valmistanut hyötyajoneuvoja "A-sarja" -nimellä aiemminkin, vuosien 1930½ – 35 välisenä aikana.


title: International Harvester A-sarja

text: Uuden mallisarjan muutoksista tärkeimpiä oli uusi, leveämpi ohjaamo sekä korin muotoihin integroidut etulokasuojat. A-sarjaa ja sen seuraajia valmistettiin myös Australiassa vuoteen 1979 asti ja niitä myytiin sekä International- että Dodge -nimisinä.


title: International Harvester A-sarja

text: Uuden mallisarjan ohjaamoa oli laskettu rungolla alaspäin. Tämä vastavuoroisesti vähensi ohjaamon jalkatilaa keskimmäiseltä matkustajalta, koska vaihteiston vaatiman tilan vuoksi lattiaan oli muotoiltava kohouma. Veistokselliset keulan muodot ja voimakkaasti kaareva panoraama-tuulilasi sekä uuden korin myötä hylätyt astinlaudat loivat korille aikakautensa tyypillisen ilmeen. IH oli saanut korimallinsa taas ajan tasalle, pääosin vuonna 1953 yhtiön palkkalistoille tulleen Ted Ornasin muotoilemana.


title: International Harvester A-sarja

text: Konepeitto oli nyt saranoitu takareunastaan, aiemman sivulle käännettävän tai vaihtoehtoisesti kokonaan pois nostettavan sijaan. Pysäköintivalot oli muotoiltu ajovalojen yläpuolelle. Kuten jo aiempiin R- ja S -sarjoihin, myös uuden A-sarjan mallivalikoimaan kuului Travelall station wagon. Versioina oli tarjolla kokonaispainoluokkiin 4200 – 33 000 lbs (1900 – 20,4 t) sijoittuvat "A-100 – A-180" -mallit. Ensimmäisenä mallivuotena, juhlavuoden kunniaksi, asiakkaiden oli mahdollista tilata myös erikoisvarusteltu ja kulta-valkoisella kaksivärimaalauksella viimeistelty "Golden Jubilee Custom" -pickup. Juhlamallin lava oli eräs markkinoiden ensimmäisistä "oikeista" täysleveistä lavoista, joissa lokasuojat oli muotoiltu kyljen sisäpuolelle. Esimerkiksi vuoden 1955 Chevrolet Cameo Carrier -mallin sileä kylki oli aikaansaatu lasikuitupeitteellä, itse lava oli perinteistä kapeaa mallia.


title: International Harvester A-sarja

text: "A"-sarjan voimalinjavalikoima oli muutoin sama kuin edeltäneen "S"-sarjan, mutta uutena optiomoottorina "A-100 – A-130" -alasarjoihin oli tarjolla voimakas Black Diamond 264. International mainosti voimanlähdettään "kuusisylinterisenä moottorina V8:n tehoilla", koska sen teholukema oli sama kuin Chevrolet 265 V8 -moottorilla.


title: International Harvester A-sarja

text: Täysin uudet muodot saanut "A"-sarjan "light-" ja "medium-duty" -nokkamallin ohjaamo "(conventional cab)" korvasi "S"-sarjan vuoden 1957 keskivaiheilla. Samanaikaisesti töpökeulainen "short-conventional -AC"-sarja, jonka moottori oli osittain ohjaamotilan "koirankopissa", korvasi "SC"-sarjan "COE-" eli pystyhyttimallit. Vuonna 1958 "AC"-ohjaamo sai jatketun keulan, jota käytettiin suurilla Cummins-moottoreilla varustettujen "heavy-duty AC-D" -sarjan mallien yhteydessä.


title: International Harvester A-sarja

text: "Sightliner"-sarja, eli "ACO-195 – ACOF-200" -sarja, oli korkealla ja äärimmäisen lyhyellä kippiohjaamolla varustettu mallisto. Lähijakeluun tarkoitetun ohjaamon tunnuspiirteenä olivat kuljettajan jalkoihin ja ovien alareunoihin sijoitetut ikkunat, joilla pyrittiin parantamaan näkyvyyttä ulos. "Sightliner"-malliston voimansiirtoon oli "Roadranger"-manuaalivaihteiston sijaan mahdollista valita Internationalin uusi "Select-O-Matic" -automaatti tai viisiportainen synkronoitu vaihteisto nappitoimisella, sähköohjatulla nestekytkimellä.


title: International Harvester A-sarja

text: Light-Duty Conventional-Cab:


title: International Harvester A-sarja

text: Parcel-Delivery Trucks:


title: International Harvester A-sarja

text: Milk Delivery Trucks:


title: International Harvester A-sarja

text:
Medium- ja Heavy-Duty Conventional-Cab:
High Tilt-Cab:


title: Aikakauskirja

text: Aikakauskirja on säännöllisin väliajoin (kuukausittain tai esimerkiksi neljä kertaa vuodessa) julkaistava tieteellinen teos tietyltä alalta. Aikakauskirja sisältää ao. alan opettajien, tutkijoiden ja muiden asiantuntijoiden kirjoittamia artikkeleita, mielipiteitä, kirjallisuusarvosteluita tai tutkimusselosteita. Aikakauskirja voi olla jonkin yhdistyksen jäsenetu, sen voi ostaa irtonumerona tai sen voi tilata vuosimaksua vastaan.


title: Aikakauskirja

text: Aikakauskirjoja ovat muiden muassa Suomessa Kunnallistieteen yhdistyksen julkaisema "Kunnallistieteellinen aikakauskirja", oikeustieteellinen aikakauskirja "Defensor Legis", Taloustieteellisen Yhdistyksen julkaisema "Kansantaloudellinen aikakauskirja" ja Työ- ja elinkeinoministeriön julkaisema "Työpoliittinen aikakauskirja".


title: Luettelo Marvel Cinematic Universe -televisiosarjojen näyttelijöistä

text: Marvel Cinematic Universe (MCU) on mediasarja ja jaettu universumi, johon kuulu myös Marvel Comicsin sarjakuviin perustuvia supersankariaiheisia televisiosarjoja. Tämän universumin ensimmäinen sarja, "S.H.I.E.L.D. Agentit", alkoi ABC-kanavalla vuonna 2013, ja sitä seurasi vuonna 2015 "Agent Carter". "Inhumans" esitettiin samalla kanavalla vuonna 2017. Lisäksi on tilattu pilottijakso komedialle nimeltä "Damage Control", mutta sen esitysajankohdasta ei ole julkaistu tietoa. Lisäksi Netflixissä alettiin myös julkaista Marvel-aiheisia sarjoja, joista kaksi ensimmäistä, "Daredevil" ja "Jessica Jones", julkaistiin vuonna 2015. "Luke Cage" julkaistiin vuonna 2016 sekä "Iron Fist", "The Defenders" ja "The Punisher" vuonna 2017. MCU laajentui vuonna 2017 laajentui myös Huluun televisiosarjan "Runaways" myötä. Vuonna 2018 Freeform-kanavalla alettiin esittämään televisiosarjaa "Cloak & Dagger". "New Warriors" oli alun perin tarkoitus esittää myös Freeformilla vuonna 2018, kunnes sille alettiin uutta esittäjää.


text: Sarjassa "S.H.I.E.L.D. Agentit" Clark Gregg esittää pääosassa Phil Coulsonia, kun taas Hayley Atwell esittää "Agent Carterin" pääosassa Peggy Carteria ja Anson Mount "Inhumansin" pääosassa Mustaa Salamaa. Charlie Cox esittää Matt Murdockia / Daredeviliä sarjassa "Daredevil". Krysten Ritter esittää Jessica Jonesia sarjassa "Jessica Jones", jossa esiintyy myös Mike Colter Luke Cagena. Colter esiintyy pääosassa hahmon nimikkosarjassa "Luke Cage". Finn Jones esittää Danny Randia / Rautanyrkkiä sarjassa "Iron Fist" ja esiintyy Coxin, Ritterin ja Colterin ohella myös sarjassa "The Defenders". Jon Bernthal tekee ensiesiintymisensä "Daredevilin" toisella tuotantokaudella Frank Castlena / Tuomarina ja uusii roolinsa hahmon nimikkosarjassa "The Punisher". Rhenzy Feliz näyttelee sarjassa "Runaways" Karkureiden johtajaa Alex Wilderia. Olivia Holt ja Aubrey Joseph esittävät Tandy Bowenia / Tikaria ja Tyrone Johnsonia / Viittaa sarjassa "Cloak & Dagger", kun taas Milana Vayntrub ja Derek Theler tulevat näyttelemään Doreen Greeniä / Oravatyttöä ja Craig Hollisia / Herra Kuolematonta sarjassa "New Warriors".


text: Jaetun universumin luonnon mukaisesti televisiosarjoissa esiintyy myös muista medioista tuttuja hahmoja: Gregg, joka esiintyi Coulsonin roolissa elokuvissa "Iron Man", "Iron Man 2", "Thor", "The Avengers", sekä lyhytelokuvissa "The Consultant" ja "A Funny Thing Happened on the Way to Thor’s Hammer", ennen esiintymistään sarjassa "S.H.I.E.L.D. Agentit"; ja Atwell, joka esitti Carteria elokuvissa "" ja "" sekä lyhytelokuvassa "Agent Carter", johon samanniminen televisiosarja perustuu, ennen takaumaesiintymistä sarjassa "S.H.I.E.L.D. Agentit". Atwell on myös ensimmäinen useammassa MCU-televisiosarjassa esiintynyt näyttelijä. Kaikki ne hahmot, jotka ovat esiintyneet myös muissa MCU:n medioissa, kuten digitaalisessa sarjassa "", ovat huomioitu.


text: Lyhenteiden merkitykset


title: Täplänokkasorsa

text: Täplänokkasorsa ("Anas poecilorhyncha") on sorsien sukuun kuuluva lintulaji. Joissakin lähteissä se on jaettu kahteen lajiin: "Anas poecilorhyncha" ja "Anas zonorhyncha", kun taas joissakin lähteissä jälkimmäistä pidetään ensimmäisen alalajina.


title: Täplänokkasorsa

text: Täplänokkasorsaa tavataan laajalla alueella Etelä- ja Itä-Aasiassa. Sitä esiintyy Bangladeshissa, Hongkongissa, Intiassa, Kambodžassa, Kiinassa, Laosissa, Myanmarissa, Nepalissa, Pakistanissa, Sri Lankassa, Thaimaassa ja Vietnamissa, ja sen levinneisyysalueen pinta-ala on noin 5 230 000 km². Lajin kannan arvioidaan olevan 150 000–1 100 000 yksilöä, ja se on luokiteltu elinvoimaiseksi.


title: Ryszard Kapuściński -palkinto

text: Ryszard Kapuściński -palkinto on vuonna 2010 Varsovassa perustettu Ryszard Kapuścińskin nimeä kantava kansainvälinen reportaasipalkinto. Se myönnetään vuosittain merkittävälle reportaasikirjalle. Kirjasta täytyy olla ilmestynyt puolankielinen käännös. Ensimmäisenä vuonna palkinto myönnettiin ranskalaisen journalistin Jean Hatzfeldin Ruanda-reportaasikirjalle La Stratégie des antilopes.


Ryszard Kapuściński -palkinto


title: Mikko Virtanen

text: Mikko Virtanen voi tarkoittaa seuraavia henkilöitä:


title: Roope Uusitalo

text: Roope Uusitalo (s. 1968) on suomalainen taloustieteilijä. Hän työskentelee koulutuksen taloustieteen professorina Jyväskylän yliopiston kauppakorkeakoulussa ja on toiminut Suomen talouspolitiikan arviointineuvoston puheenjohtajana vuodesta 2014 alkaen. Uusitalo on Helsingin yliopiston taloustieteen dosentti. Hän on yksi Akateemisen talousblogin vakiokirjoittajista.


title: Roope Uusitalo

text: Uusitalo on koulutukseltaan valtiotieteiden tohtori. Hän väitteli tohtoriksi Helsingin yliopistosta vuonna 1999 otsikolla "Essays in Economics of Education".


title: Roope Uusitalo

text: Uusitalo laati opetus- ja kulttuuriministeri Sanni Grahn-Laasoselle raportin opintotukijärjestelmän muuttamisesta, eli opintotuen leikkaamisesta ja opintojen muuttamiseksi opintolainaan perustuvaksi. Raportin julkaisupäivän haastattelussa Roope Uusitalo kiisti, että muutos ohjaa vähemmän varakkaita pois korkeamman asteen opinnoista. Uusitalolta tilattuun raporttiin perustuvia muutoksia suomalaiseen koulutusjärjestelmään on vastustettu kiivaasti etenkin yliopisto-opiskelijoiden toimesta, perusteena muun muassa juuri taloudellisen eriarvoisuuden vaikutus nuorten koulutusvalintoihin.


title: Heksametyylidisilatsaani

text: Heksametyylidisilatsaani eli bis(trimetyylisilyyli)amiini (CHSiN) silatsaaneihin kuuluva orgaaninen yhdiste. Yhdistettä käytetään muun muassa reagenssina orgaanisen kemian synteeseissä ja silikonien valmistamiseen.


title: Heksametyylidisilatsaani

text: Heksametyylidisilatsaani on huoneenlämpötilassa väritöntä nestettä. Yhdiste liukenee hyvin niukasti veteen ja hydrolysoituu hitaasti veden vaikutuksesta. Se liukenee useisiin orgaanisiin liuottimiin, kuten dietyylieetteriin, asetoniin, tetrakloorieteeniin, heptaaniin, bentseeniin ja muihin hiilivetyihin. Heksametyylidisilatsaani on emäksinen yhdiste, mutta ei ole useista muista emäksistä poiketen nukleofiilinen. Heksametyylidisilatseeni muodostaa hyvin voimakkaita vetysidoksia.


title: Heksametyylidisilatsaani

text: Heksametyylidilatsaania valmistetaan ammoniakin ja trimetyylisilyylikloridin välisellä reaktiolla. Liuottimena reaktiossa voidaan käyttää heksametyylidisilatsaania tai heksaania, isododekaania tai tolueenia.


title: Heksametyylidisilatsaani

text: Heksametyylidisilatsaania voidaan käyttää heikohkona ei-nukleofiilisenä emäksenä orgaanisissa synteeseissä, ja siitä voidaan valmistaa voimakkaammin emäksisiä suoloja esimerkiksi litium-, natrium- tai kaliumbis(trimetyylisilyyli)amidia. Tyypillinen käyttökohde on myös silylointireaktio alkoholien, amiinien ja tiolien kanssa, jolloin näihin ryhmiin liittyy suojaryhmäksi trimetyylisilyyliryhmä. Karbonyyliyhdisteiden kanssa heksametyylidisilatsaani muodostaa silyylienolieettereitä. Ainetta käytetään myös voimakkaampien silylointireagenssien kuten bis(trimetyylisilyyli)urean valmistukseen. Happokloridien kanssa muodostaen primäärisiä amideja ja titaanitetrakloridin läsnä ollessa ketonien tai aldehydien kanssa pelkistävällä aminoinnilla primäärisiksi amiineiksi. Muita käyttökohteita ovat kaasukromatografiassa heikosti haihtuvista alkoholeista helpommin haihtuvien johdannaisten muodostaminen, silikonien valmistus, täyteaineena silikoneissa, valokuvauksessa parantamaan novolakan adheesiota.


title: Otto Lehtonen

text: Otto Lehtonen (s. 21. heinäkuuta 1988 Turku) on suomalainen uimahyppääjä. Hän on edustanut Suomea EM- ja universiaditasolla ja sijoittui vuoden 2015 EM-kilpailuissa kolmen metrin parihypyissä Jouni Kallungin kanssa yhdeksänneksi. Hän on saavuttanut useita Suomen mestaruuksia.


title: Otto Lehtonen

text: Lehtonen opiskeli Indian River State Collegessa, Floridassa vuosina 2011 ja 2012. Lehtonen saavutti Yliopistojen NJCAA-liigan mestaruuden yhden ja kolmen metrin ponnahduslaudalta vuonna 2012.


title: Mattia Vitale

text: Mattia Vitale (s. 1. lokakuuta 1997 Bologna) on italialainen jalkapalloilija, joka edustaa Serie A:ssa pelaavaa Juventus FC:tä. Pelipaikaltaan vasenjalkainen Vitale on keskikenttäpelaaja.


title: Mattia Vitale

text: Vitale siirtyi vuonna 2011 kotikaupunkinsa Bologna FC:stä Juventuksen nuorten joukkueeseen. Seuran paidassa Serie A:ssa Vitale debytoi huhtikuussa 2015 Parma FC:tä vastaan. Hän pelasi kauden aikana kahdessa Serie A:n ottelussa ja juhli kauden päätteeksi sarjan mestaruutta.


title: Mattia Vitale

text: Vitale on pelannut Italian alle 17- ja alle 18-vuotiaiden maajoukkueissa.


title: Mattia Vitale

text: Juventus FC


title: Ahdenkallion kartano

text: Ahdenkallion kartano on Hyvinkäällä Ahdenkallion kaupunginosassa sijaitseva kartano noin 5 kilometrin päässä Hyvinkään keskustasta. Ahdenkallion kartanon hirsinen, arkkitehti Waldemar Aspelinin suunnittelema päärakennus valmistui vuoden 1905 suurlakon jälkeen 1906, jolloin myös kartanokokonaisuus luotiin. Kartanon maat muodostettiin Hausjärven puolella sijaitsevan Erkylän kartanon eteläisimmistä osista. Viljelyala on 1990-luvulta asti ollut vuokralla, eikä kartanolla ole yritystoimintaa.


title: Ahdenkallion kartano

text: Ahdenkallion ensimmäinen omistaja oli Minette Donner (1848–1922, o.s. Munck), joka teki useita merkittäviä lahjoituksia Hyvinkään kauppalalle ja seurakunnalle (Hämeenkadun ja Ahdenkallion koulujen tontit ja hirret, urheilukenttä, uuden kirkon tontti), ja ylläpiti vähävaraisille naisille tarkoitettua lepokotia Hyvinkäällä (Wilhelminakoti; nykyisin osa Pirkonkotisäätiötä) Hän oli myös mm. Naisasialiitto Unionin perustajajäsen. Donner avioitui professori, senaattori Otto Donnerin kanssa 1887, ja sai tämän kanssa kolme lasta. Heistä esikoinen, Kai Donner (1888–1935), teki merkittävän uran kielititeilijänä ja polittiisena vaikuttajana. Kartanon nykyiset omistajat ovat Kain ja hänen vaimonsa Gretan (o.s. von Bonsdorff) lastenlapsia.


title: Ahdenkallion kartano

text: Ahdenkallion kartano jaettiin perillisten kesken vuonna 1934. Kyseiseltä ajanjaksolta on peräisin Tiikerinkallio, toinen kartanomainen rakennus Ahdenkalliossa.


title: Martin Braithwaite

text: Martin Braithwaite Christensen (s. 5. kesäkuuta 1991 Esbjerg) on guyanalaisia sukujuuria omaava tanskalainen jalkapalloilija, joka edustaa Ranskan Ligue 1:ssä pelaavaa Toulouse FC:tä. Pelipaikaltaan molempijalkainen Braithwaite on hyökkääjä. Hän kuuluu myös Tanskan jalkapallomaajoukkueeseen.


title: Martin Braithwaite

text: Braithwaite on Esbjerg fB:n kasvatti. Hän debytoi seuran paidassa Tanskan Superliigassa kaudella 2009–2010 pelaten kymmenen ottelua. Yhteensä Braithwaite pelasi Esbjergin edustusjoukkueessa 89 ottelua tehden 17 maalia. Kaudella 2011–2012 hän voitti seuran paidassa Tanskan 1. divisioonan ja seuraavalla kaudella Tanskan cupin.


title: Martin Braithwaite

text: Elokuussa 2013 Braithwaite siirtyi Ranskan Ligue 1:n Toulouse FC:hen. Hän debytoi Ligue 1:ssä elokuussa 2013 AS Monacoa vastaan. Avausmaalinsa Braithwaite teki seuraavalla kierroksella SC Bastian verkkoon. Kaudella 2013–2014 hän teki 32 ottelussa seitsemän maalia ja seuraavalla kaudella 34 ottelussa kuusi maalia.


title: Martin Braithwaite

text: Braithwaite on edustanut Tanskaa kaikilla nuorten maajoukkuetasoilla alle 17-vuotiaista alle 21-vuotiaisiin. Vuonna 2012 hänelle tarjottiin mahdollisuutta pelata Guyanan jalkapallomaajoukkueessa, mutta hän kieltäytyi. Tanskan jalkapallomaajoukkueessa Braithwaite debytoi kesäkuussa 2013 ystävyysottelussa Georgiaa vastaan. Avausmaali syntyi toisessa maaottelussa Puolan verkkoon.


title: Martin Braithwaite

text: Braithwaiten äiti on kotoisin Guyanasta. Braithwaite olisi siis voinut näin edustaa aikuisten maajoukkuetasolla myös Guyanaa.


title: Martin Braithwaite

text: Esbjerg fB


title: Rouva Ministeri

text: Rouva Ministeri (engl. "Madam Secretary") on yhdysvaltalainen draamasarja, jossa keskitytään Yhdysvaltain ulkoministeri Elisabeth McCordin elämään ja Yhdysvaltojen hallituksen ongelmiin. CBS-kanava aloitti sarjan esittämisen Yhdysvalloissa 21. syyskuuta 2014. MTV3 aloitti sarjan esittämisen Suomessa 1. tammikuuta 2015. Sarjan avausjakso keräsi Suomessa keskimäärin 429 000 katsojaa ja tavoitti 667 000 suomalaista. "Rouva Ministerin" toinen tuotantokausi alkoi MTV3:lla vuoden 2015 lokakuussa. CBS ilmoitti kesällä 2016, että sarja jatkuu kolmannella kaudella Yhdysvalloissa lokakuussa 2016.


title: Rouva Ministeri

text:
Sarja alkaa siitä, että Yhdysvaltojen Presidentti pyytää entistä CIA-agenttia ulkoministerin virkaan, edellisen kuoltua mystisessä lentoturmassa. Pian selviääkin, että ulkoministeri Marsh saatettiin salamurhata. Ulkoministeri McCord (Téa Leoni)
ratkoo haastavassa työssään kansainvälisiä poliittisia kriisejä tehden kaikkensa taatakseen maansa turvallisuuden. Ongelmia hänelle tuottavat myös presidentin kansliapäällikkö, alaiset ja oma perhe.


title: Ankaran pommi-isku 2015

text: Ankaran pommi-isku 2015 tapahtui Ankaran päärautatieaseman läheisyydessä Ankarassa, Turkin pääkaupungissa 10. lokakuuta 2015. Kahden pommin räjähdyksessä kuoli 103 ihmistä ja haavoittui 500. Terrori-isku sattui vasemmiston ja opposition rauhanmarssilla noin kolme viikkoa ennen marraskuun parlamenttivaaleja. Isku on tuhoisin Turkin tasavallan historiassa.


title: Ankaran pommi-isku 2015

text: Suurin osa kuolleista oli kurdimyönteisen HDP-puolueen kannattajia. HDP-puolueen puheenjohtaja Selahattin Demirtaş on syyttänyt hallitusta iskusta.


title: Hyrsynkulma

text: Hyrsynkulma on kulmakunta ja aiempi koulupiiri Ypäjällä Kanta-Hämeessä. Se on Ypäjän eteläisin kulmakunta ja yhdessä Kuusjoenkulman kanssa toinen niistä Ypäjän entisistä koulupiireistä, joiden keskuksena ei ollut mikään vanhoista kylistä, vaan jotka olivat muodostuneet vanhojen kylien myöhään asutetuille takamaille.


title: Hyrsynkulma

text: Hyrsynkulma, kuten suuri osa Ypäjästä kuuluu Lounais-Suomessa Salosta ja Marttilasta Somerolle ja Loimaalle ja sieltä edelleen Huittisten ja Kokemäen suuntaan ulottuvaan laajaan savitasankoon, joka etenkin Loimaan seudulla on niin leimallinen, että seutua toisinaan sanotaan "Saviseuduksi". Maisema on täällä pääosin tasaista savikkoa, jota lähinnä kalliosydämiset moreenimäet paikoin rikkovat. Siellä täällä kulkee katkonaisia harjujaksoja ja muinaisiin vedenviipymäpaikkoihin savikoilla etenkin vedenjakajien ja harjujen liepeillä on siellä täällä muodostunut eloperäisen aineksen kertymisen tuloksena soita. Joet noudattelevat saven alla olevien kallioperän murrosten kulkua ja suurimmissa jokilaaksoissa, kuten Ypäjän halki virtaavan Loimijoen varsilla, pinnanmuodostus saattaa olla hiukan vaihtelevampaa. Savitasangon vedenjakaja-alueet, joihin Hyrsynkulmakin kuuluu, sen sijaan ovat tasaisia.


title: Hyrsynkulma

text: Hyrsynkulmalta vedet virtaavat pääosin Kokemäenjoen vesistöön kuuluvaan Loimijokeen sen eteläisen sivujoen Kuusjoen kautta, joka saa alkunsa nykyään isoiksi valtaojiksi kaivetuista useista latvahaaroista Palikkalan kylässä Hyrsynkulman alueella ja virtaa sieltä Ypäjän Perttulan kylään kuuluvan Kuusjoenkulman ja Ypäjän Mannisten kylän takamaiden kautta laskien viimein Loimijokeen. Alueen merkittävin suo on Vähäsuo lähellä Someron rajaa. Sen keskiosissa on vielä nähtävissä merkkejä suokasvillisuudesta. Lounaassa Ypäjän ja Someron rajaa seurailee katkonainen harjujakso, jonka korkein kohta on Someron ja Ypäjän rajalla sijaitseva Munitunmäki. Se on vanha pitäjien rajapaikka ja nykyisin myös maakuntien rajana. Lännempänä Ypäjän ja Someron rajalla Kuusjoenkulmalla sama harjujakso laajenee Piilikankaalla deltamuodostumaksi, jossa sorakuoppaan kaivetun pohjavesilammen rannalla on kokoontumispaikkana toimiva Tuottajain tupa. Täällä Ypäjän alueelle ulottuvat myös pieniltä osiltaan Natura 2000 -suojeluohjelmaan otetut Huhmassuo ja Eksyssuo. Suohon työntyvässä harjunienmekkeessä on siellä Pirttiniemennokan nykyään neljän, aiemmin viiden kunnan rajapaikka.


title: Hyrsynkulma

text: Kartanoajan maankäytön jälkiä edustavat Hyrsynkulman luonnossa esimerkiksi Kärppäsaaren läheltä löydettävissä olevat vanhat hiilimiilut, sekä lukuisat, joskus jo umpeen sammaloituneet savikuopat, ja hiilimiiluja on metsissä ollut samoin myös Someron puolella.


title: Hyrsynkulma

text: Nykyinen Hyrsynkulma kostuu pääosin Ypäjän Palikkalan ja Levän kylien takamaista. Näistä Palikkalan kylä on vanhastaan ollut osa Jokioisten kartanoa, ja kylän maille perustettiin jo varhain kartanon alaisuuteen Vähänsuon sivutila, jonka vanha, maisemallisesti ja paikallishistoriallisesti merkittävä, punamullalla maalattu päärakennus Hyrsynkulmantien varressa Hyrsynkulmalta pari kilometriä pohjoiseen vielä nykyäänkin osoittaa vanhan sivukartanon sijaintia. Toinen sivutila Jokioisten kartanolla oli Ypäjän puolella Varsanojalla Loimijoen pohjoispuolella, missä Varsanojan kylän kaikki talot oli yhdistetty kartanon sivutilaksi. Palikkalan kylän vanhat talot Loimijoen etelärannalla sen sijaan olivat osaksi säästyneet kartanoon yhdistämiseltä, mutta osasta kylän maita oli muodostettu Vähänsuon sivukartano.


title: Hyrsynkulma

text: Levän kylä taas yhdessä Loimijoen pohjoispuolisten Kartanonkylän ja Perttulan kylien kanssa kuului Kartanonkylän kartanoon, joka oli erotettu Jokioisten kartanosta joskus 1700-luvulla, mutta tuli taas 1900-luvulla uudestaan osaksi Jokioisten kartanoa, jonka omistajaksi lopulta tuli Suomen valtio. Kartanonkylän kartanossakin osa Levän ja Perttulan kylien taloista oli säilynyt itsenäisinä, mutta osa oli tullut liitetyksi kartanoon, samoin kuin Kartanonkylän kaikki talot, joista oli muodostettu Kartanonkylän kartanon pääkartano. Vielä 1700-luvulla nykyisen Kartanonkylän alueella, Kartanonkylän kartanosta itään Loimijoen varrella olivat sijainneet myös pienet Vilon ja Somiskan kylät, jotka sitten hävisivät, kun niiden maat liitettiin kartanoon. Nykyään niiden alue luetaan osaksi Kartanonkylää.


title: Hyrsynkulma

text: Levän kylän maille Saarikkoon oli jo 1800-luvulla perustettu Kartanonkylän kartanon Saarikon sivutila. Pienempiä sivutiloja on mainittu olleen myös Perttulan kylässä Kuusjoenkulmalla. Hyrsynkulmalla, joka oli pääosin Palikkalan kylän takamaata ja vanhaa suota ja niittyä, vanhinta asutusta ovat edustaneet kulmakunnalla vieläkin keskeisesesti sijaitsevat Hyrsy ja Kankare, ja vanha asuinrakennus susiovineen on myös vähän sivummalla sijaitsevassa Majamäessä. 1800-luvulla kartano perusti takamaille runsaasti uusia torppia ja tällöin saivat alkunsa muun muassa Seetula ja Vahaniitty. Vanhasta niittytaloudesta kertoo myös nimi "Yötalo", jonka nimi alkuperäisessä muodossaan on ollut "Yölato" eli yöpymiseen käytetty lato.


title: Hyrsynkulma

text: Paitsi Ypäjällä, kartanoita oli myös Somerolla. Someron puolella Someron Pitkäjärven kylän Ypäjän Levän ja Palikkalan kylien maihin rajautuvat takamaat ovat suurelta osin kuuluneet Someron Pitkäjärvellä sijainneeseen ja siellä edelleenkin maanviljelystilana toimintaansa jatkavaan Långsjön kartanoon, jolla lähellä Ypäjän rajaa oli Isoniityn sivutila. Kylän maitten itäreunalla ulottuivat Ypäjän rajalle myös Someron Pitkäjärven kylän Långsjön kartanoon kuulumattomien Kennin ja Jakalan talojen sekä valtionvirkatalo Similän maat.


title: Hyrsynkulma

text: Näiden maihin lomittuivat Pitkäjärven kanssa samaan jakokuntaan kuuluneen Someron Sillanpään kylän maat, jotka kuuluivat koko Sillanpään kylän käsittäneelle Åvikin kartanolle. Långsjön kartanon tavoin sekin sijaitsi Someron halki virtaavan Paimionjoen vesistön varressa mutta ulotti takamaansa aina Ypäjän rajoille. Lähellä Ypäjän rajaa Sillanpään kylässä Åvikin kartanon torppia olivat muun muassa Korri, joka alkujaan oli yksi Sillanpään kylän vanhoista kantataloista, ja Kirkkomäki, jonka nimen historiantutkija Timo Alanen on tulkinnut voivan viitata Perttulan ja Someron välillä tapahtuneisiin vanhoihin kirkkomatkoihin. Pitkäjärveen ja Sillanpäähän idässä rajoittuvaan Someron Pyölin kylään oli kylän pohjoisosiin isossajaossa erotetulle liikamaalle perustettu Lehtimäen uudistalo, joka 1800-luvulla oli Someron nimismiehen virkatalona. 1900-luvulla Ypäjän kunta osti Lehtimäen talon maista Ypäjän rajalta "Kuntala"-nimisen metsätilan, joka toisen maailmansodan jälkeen palstoitettiin metsäpalstoiksi Somerolle asutetulle siirtoväelle.


title: Hyrsynkulma

text: Myös Someron Lahden kylä, jonka maat niin ikään ulottuvat lähelle Ypäjän rajaa Pyölin kylän maiden eteläpuolella, oli kartanokylä, jonka mailla oli lähellä Ypäjän rajaa joitakin vanhoja torppia. Näitä olivat muun muassa Rekilä ja Mikkola lähellä Jokioisten rajaa. Mikkolaa sanottiin myös Viron-Mikkolaksi, koska sen ensimmäisen asukkaan sanottiin tulleen Virosta. Tämän peruina Somerolta on ainoana paikkakuntana Suomessa tallennettu Virossa laajalle levinnyt sananlasku "Jaakko heittää santaa heinän juureen" (). Lahden kartanon sivutila lähellä Ypäjän rajaa oli Kuri, joka 1930-luvulla erosi kartanosta omaksi tilakseen.


title: Hyrsynkulma

text: Sen sijaan Someron läntisin Ypäjään rajoituva kylä, Viluksela Ypäjän ja Kosken Tl rajoilla, oli puhdas talonpoikaiskylä samaan tapaan kuin vanhastaan olivat olleet myös Ypäjän kylistä läntisimmät, Jokioisten kartanoon kuulumattomat ja historialliseen Satakunnan maakuntaan luetut Ypäjä ja Manninen.


title: Hyrsynkulma

text: Vanhin asutus Hyrsynkulmalla koostuu vanhoista, jo ennen 1800-luvun loppua olemassa olleista taloista ja torpista, joista Hyrsy ja Kankare lienevät vanhimpia, ja Jokioisten kartanon suorittaman järjestelmällisen takamaiden asutustoiminnan tuloksena torppia syntyi 1800-luvun lopulla runsaasti lisää.


title: Hyrsynkulma

text: 1900-luvun alkupuolella hallitsevia olivat kartanoiden sivutilat Vähäsuo ja Saarikko, ja kun Jokioisten kartano vuoden 1918 jälkeen joutui Suomen valtiolle, käynnistyi suuri maareformi koko Jokioisten kartanoon kuuluneen Jokiläänin alueella Ypäjällä, Jokioisissa ja Humppilassa, kun pääosa kartanon torpista muodostettiin itsenäisiksi tiloiksi. Kartanoiden suuret sivutilat Vähälläsuolla ja Saarikossa jäivät tässä vaiheessa vielä pääosin entiselleen. 1920-1930-luvuilla niiden maista riitti kuitenkin maata lohkaistavaksi vielä myös asutustarkoituksiin, ja koko Suomen mitassa varsin vähämerkityksiseksi jääneen asutuslain Lex Kallion ansiosta uusia tiloja muodostui runsasti kartanoiden sivutilojen maiden kaikkein etäisimpiin kulmiin niin Someron kuin Ypäjänkin puolella. Samoin uusia tiloja lohkottiin myös vapaaehtoisesti etenkin alueelle ulottuvista talojen takamaista ja joskus myös itsenäistyneistä torpista.


title: Hyrsynkulma

text: Toinen suuri muutos tuli toisen maailmansodan jälkeen, kun Karjalan siirtoväki ja rintamamiehet asutettiin. Silloin Jokioisten kartanon Saarikon ja Vähänsuon sivutilat palstoitettiin siirtoväelle kokonaisuudessaan, ja niiden maille asutettiin yhteensä monia kymmeniä perheitä. Muiden Lounais-Hämeen kuntien tapaan Hyrsynkulmalle ja Vähällesuolle asutetut olivat tehdyn valtakunnallisen siirtoväen sijoitussuunnitelman mukaisesti pääosin Muolaan siirtoväkeä. Ypäjän historian kirjoittajan Taina Huuhtasen tekemän havainnon mukaan siirtoväelle erotetut tilat eivät olleet peltopinta-alaltaan yhtä suuria kuin 1920-luvulla itsenäistyneet torpat, ja Huuhtasen mukaan tämä on myöhemmin näkynyt muodostuneiden tilojen elinkelpoisuudessa.


title: Hyrsynkulma

text: Kun maaltapako ja kaupungistuminen 1960-luvulla alkoi, tämä johtikin väkiluvun vähenemiseen ja toimivien maatilojen määrän pienenemiseen. Kuitenkin samalla kaupunkien, etenkin Forssan läheisyys yhdessä yleistyneen yksityisautoilun kanssa on mahdollistanut asumisen lähellä kaupunkia sijaitsevalla haja-asutusalueella myös kaupungissa työssäkäyville. Monet maaseudulta lähteneet myös viettävät siellä edelleen vapaa-aikaansa. Julkinen liikenne kuitenkin on vähentynyt tai siirtynyt valtateiden pikavuoropysäkeille. Ypäjän asema hevospitäjänä on lisäksi tuonut myös Hyrsynkulmalle hevostiloja, ja joillekin alueella asuville hevostenpito on myös harrastus, mihin maatilojen vanhat karjarakennukset ja ympäröivät pellot tarjoavat hyvät edellytykset.


title: Hyrsynkulma

text: Ypäjän vanhoja kyliä vastaaneita koulupiirejä ovat olleet Varsanoja, Perttula, Ypäjänkylä, Manninen, Levä ja Palikkala. Näistä ainoastaan Perttulan, Ypäjänkylän ja Levän 1.-6. luokkien koulut ovat 2000-luvulla toiminnassa, muut on lopetettu jo vuosikymmeniä sitten. Varsanojan koulu on nykyään Ypäjän Hevosopiston käytössä, Palikkan koulussa toimii Ypap Oy, joka aloitti toimintansa koulun tiloissa, mutta on sitten laajentanut toimintaansa lisärakennuksilla samalla tontilla. Kuusjoen koululla on toiminut puutyöverstas ja Mannisten koulu on ollut yksityiskäytössä. Hyrsynkulman koulu sijaitsi Kaahinojaan ja Hyrsynkulmantiehen rajoittuvalla tontilla ja oli lopettamisensa jälkeen ensin jonkin aikaa peltisepän verstaana ja sitten asuinkäytössä. Koulun päärakennus tuhoutui tulipalossa 2000-luvulla, ja muistona koulusta on enää piharakennus. Nykyään Hyrsynkulmalta kuten koko eteläiseltä Ypäjältä käydään Levän koulua.


title: Hyrsynkulma

text: Naapurikuntien puolella lähimpiä Hyrsynkulmaan rajoittuneita koulupiirejä ovat olleet Someron puolella Isoniitty ja Lehtimäenkulma. Nämä ovat Hyrsynkulman tavoin muodostuneet kylien myöhään asutetuille takamaille. Lehtimäen koulu perustettiin jo 1920-luvulla Pyölin kylään alueelle, johon ulottuvat myös Lahden, Sillanpään ja Pitkäjärven kylien takamaat. Isoniityn koulu perustettiin Pitkäjärven ja Vilukselan kylien rajalle 1950-luvulla, kun kummankin kylän takamailla väkimäärä oli kasvanut siirtoväen asuttamisen myötä. Lännessä Ypäjän Kuusjoenkulmaan rajoittuvassa osassa Vilukselan kylää Kosken Tl ja Ypäjän välisen maantien varrella oli jo 1920-luvulla aloittanut toimintansa Palojoen koulu. Jokioisten rajalla, Someron Sylvänän, Ollilan ja Paltan kylien takamailla toimi 1920-luvulla perustettu Koisthuhdan koulu.


title: Hyrsynkulma

text: Etelämpänä, kylien vanhoilla rintamailla, olivat Somerolla koulut Pitkäjärvellä, Lahdenkylässä ja Vilukselassa sekä Someron ja Jokioisten välisen maantien varressa Ollilassa. Kuten Ypäjällä, myös Somerolla koulujen määrä väheni 1960-1970-luvuilla, ja kylien takamaille perustetut koulut Palojoella, Isoniityllä, Lehtimäenkulmalla ja Koisthuhdassa lopetettiin. Kylien rintamaiden kouluista lopetettiin Vilukselan koulu, mutta toimintaansa jatkoivat vielä 2010-luvulla Ollilan koulu ja Pitkäjärven koulu.


title: Hyrsynkulma

text: Vielä 1950-luvulla Hyrsynkulmalla oli kauppa lähellä nykyisen Kaahintien alkupäätä Hyrsynkulmantien pohjoispuolella tien vanhemman, jo 1950-luvulle mennessä oikaistun vanhan linjauksen varrella pienessä punamullalla maalatussa rakennuksessa. Seuraavat lähimmät kaupat Ypäjän puolella olivat Vähälläsuolla ja Saarikossa, sekä hiukan kauempana Kuusjoenkulmalla, ja kauppoja oli myös Palikkalassa ja Levän Köllin kulmalla koulun luona. Näistä on toiminassa enää Palikkalassa sijaitseva kauppa nykyisen valtatien 10 varrella. Someron puolella oli samoin 1950-luvun lopulla kauppa Lehtimäenkulmalla Pyölin kylässä, Kurinkulmalla Lahden kylässä, Koisthuhdassa Ollilan kylässä ja Isoniityllä aivan Pitkäjärven ja Vilukselan kylien rajalla, missä koulu oli kylien rajalla Pitkäjärven puolella ja kauppa sen vieressä Vilukselan puolella, molemmat vain pari sataa metriä Ypäjän rajalta. Myös Vilukselan Palojoen kulmalla Kosken Tl rajalla Kosken Tl ja Ypäjän välisen maantien varrella oli kaksi kauppaa.


title: Hyrsynkulma

text: Seurataloja Ypäjän eteläosissa oli vain työväentalo Palikkalassa, joka on edelleen olemassa, mutta ei enää käytössä. Kokoontumisiin riittivät ehkä koulut. Hyrsynkulmalla oli kuitenkin 1950-luvulla sekä oma urheilukenttä että Hyrsyn lavaksi sanottu tanssilava, ja myös oma urheiluseura Hyrsynkulman Sisu, joka 1900-luvulla aktivoitui uudelleen nykyaikaisen kylätoiminnan merkeissä ja perusti myös jo kertaalleen hävinneen Hyrsynkulman lavan uudelleen. Käännesillalla, Kaahinojan varressa oli palontorjuntakaluston säilytykseen rakennettu ruiskukoppi, joka sekin 1990-luvulla kunnostettiin.


title: Hyrsynkulma

text: Alkuperäinen Hyrsyn lava ei sijainnut samalla paikalla kuin nykyinen, vaan nykyinen lava on rakennettu entiselle urheilukentälle, ja alueen maapohjaa tutkimalla voi ehkä vielä havaita jälkiä kentän vanhasta sorapäällysteestä. Urheilukenttä näkyy vuonna 1956 kartoitetussa alueen vanhimmassa peruskartassa, ja se oli jo silloin erotettu omaksi kiinteistökseen.


title: Hyrsynkulma

text: Vanha Hyrsynkulman lava, joka 1960-luvulla myytiin purettavaksi, sijaitsi saman metsäalueen toisella laidalla, metsänreunassa Hyrsystä Takalaan vievän tien varressa.


title: Hyrsynkulma

text: 1990-luvulla, kun kylätoiminta Suomessa virisi, myös Hyrsynkulmalla 1950-luvulla toiminut urheiluseura Hyrsynkulman Sisu aktivoitui uudestaan Hyrsynseudun Hyrsynseudun kyläyhdistyksenä. Talkootyönä se rakensi vanhan urheilukentän laitaan uuden Hyrsynkulman lavan, jossa on 1990-luvulta alkaen jälleen järjestetty juhannustansseja. Lavalla on esiintynyt muun muassa somerolainen Lasse Santakankaan yhteye. Kulmakunnan maisemallista maamerkkiä, historiallisesti arvokasta Kankareen torppaa alettiin käyttää kokontumistilana, ja sen luona, suurten kuusten katveessa järjestettiin joulun aikaan jumalanpalveluksia. Myös vanha ruiskukoppi Käännesillan luona kunnostettiin 1990-luvulla. Vuonna 1998 pystytettiin siirtoväen asutuksen muistokivet Vähällesuolle ja Saarikkoon. Samanlainen kivi on myös Kuusjoenkulmalla. Vuonna 2000 ilmestyi kyläkirja "Kaahinojan kahden puolen. Hyrsynkulmaa Vähäsuolta saarikkoon."


title: Hyrsynkulma

text: Tunnettuihin hyrsynkulmalaisiin kuuluu kansansoittaja ja säveltäjä Heikki Heikinaho (1921-2016). Hyrsynkulmalainen oli myös luontoharrastaja ja luonnontutkija Jorma Kantee (1941–1969), jolle Lounais-Hämeen luonnonsuojeluyhdistys lahjoitti marsalkka Mannerheimin isoisälle Carl Mannerheimille kuuluneen hyönteiskaapin.


title: Mikko Virtanen (jääkiekkoilija, 1991)

text: Mikko Virtanen (s. 29. kesäkuuta 1991 Jyväskylä) on suomalainen jääkiekkoilija, joka pelaa try-outilla monikansallisen Alps Hockey Leaguen itävaltalaisjoukkue EC Bregenzerwaldissa. Virtanen on pelipaikaltaan keskushyökkääjä, mutta hän osaa pelata myös laidassa.


title: Mikko Virtanen (jääkiekkoilija, 1991)

text: Virtanen on JYPin kasvatti. Hän pelasi juniorina myös Diskoksessa, jonka A-nuorten kapteenistoon Virtanen kuului kaudella 2010–2011, jolloin hän oli A-nuorten I-divisioonan karsintasarjassa joukkueen paras pistemies ja syöttäjä tehoilla 2+5=7. Virtanen palasi kesken kauden kuitenkin kasvattajaseuraansa JYPiin, jossa hän voitti kauden päätteeksi A-nuorten Suomenmestaruuden. Kaudella 2011–2012 Virtanen nousi JYPin A-nuorten varakapteeniksi ja oli joukkueen paras pistemies ja syöttäjä tehoilla 16+36=52. Hän sijoittui koko A-nuorten SM-liigan pistepörssissä kahdeksanneksi. Virtanen voitti myös JYPin sisäisen tehotilaston lukemalla +18. Hän debytoi kauden aikana myös miesten peleissä pelattuaan Mestis-joukkue JYP-Akatemiassa 13 runkosarjaottelua tehden seitsemän syöttöpistettä.


title: Mikko Virtanen (jääkiekkoilija, 1991)

text: Toukokuussa 2012 Virtanen teki JYP-Akatemian kanssa vuoden mittaisen Mestis-sopimuksen. Hän pelasi kauden 2012–2013 aikana loukkaantumisen vuoksi kuitenkin vain 24 runkosarjaottelua sekä neljä ottelua lainalla Suomi-sarjaa Diskoksessa. Virtanen pelasi myös Mestis Hockey Dayn tähdistöottelussa. Ensimmäisellä ehjällä Mestis-kaudellaan 2013–2014 hän teki 48 runkosarjaottelussa tehot 5+12=17. Kaudella 2014–2015 Virtanen nousi JYP-Akatemian varakapteeniksi. Hän teki Mestiksen yhden kauden piste-ennätyksensä tehoilla 9+22=31. Virtanen voitti joukkueensa sisäisen tehotilaston lukemalla +17.


title: Mikko Virtanen (jääkiekkoilija, 1991)

text: Kaudella 2015–2016 Virtanen nousi JYP-Akatemian kapteeniksi. Hän jakoi tehoilla 1+7=8 kevään 2016 Mestis-karsintojen syöttöpörssin voiton RoKin Henri Fominin ja Mikko Männistön kanssa sekä JYP-Akatemian sisäisen pistepörssin voiton Arttu Likolan kanssa. Virtanen debytoi kauden aikana myös JYPin SM-liigajoukkueessa, jossa hän pelasi ensimmäisen miesten pääsarjaottelunsa Mestarien liigan playoff-ottelussa 6. lokakuuta 2015 vieraissa Turun Palloseuraa vastaan. SM-liigadebyyttinsä Virtanen teki 10. lokakuuta 2015 Tapparaa vastaan, jolloin hän sai jääaikaa 7.16 minuuttia. Virtanen teki ottelussa myös liigauransa avausmaalin ja Erkki Arvaja valitsi hänet ottelun Alumnien tähtien ykköstähdeksi. Virtanen pelasi kauden aikana JYPissä 16 runkosarja- ja yhden CHL-ottelun tehopistein 3+1=4.


title: Mikko Virtanen (jääkiekkoilija, 1991)

text: Toukokuussa 2016 Virtanen siirtyi try-outille SM-liigan nousijajoukkue Mikkelin Jukureihin. Hän jäi kuitenkin ilman sopimusta ja teki heinäkuussa kauden 2016–2017 kattavan sopimuksen Mestis-joukkue Kokkolan Hermeksen kanssa. Kaudeksi 2017–2018 Virtanen nimettiin joukkueen varakapteeniksi. Hän jakoi koko karsintasarjan maalipörssin voiton Peliittojen Samuel Salosen ja Niko Kivelän kanssa sekä oli Hermeksen paras pistemies tehoilla 4+3=7.


title: Mikko Virtanen (jääkiekkoilija, 1991)

text: Syyskuussa 2018 Virtanen siirtyi try-outille monikansallisen Alps Hockey Leaguen itävaltalaisjoukkue EC Bregenzerwaldin riveihin.


title: Mikko Virtanen (jääkiekkoilija, 1991)

text: Virtasen setä Marko toimi JYPin SM-liigajoukkueen päävalmentajana vuodet 2013–2018. Hän pelasi omalla pelaajaurallaan yli 400 SM-liigaottelua ja toimi myös JYPin kapteenina neljän kauden ajan.


title: Maarrat an-Numan

text: Maarrat an-Numan (myös Maarat al-Numan, ) on kaupunki Syyrian pohjoisosan Idlibin maakunnassa. Kaupunki on Maarrat an-Numanin piirikunnan (al-Ma’ran piirikunnan) keskus. Vuoden 2004 väestönlaskennassa kaupunkiin kirjattiin 58 008 ja koko piirikuntaan 371 829 asukasta.


title: Maarrat an-Numan

text: Kaupunki sijaitsee linnuntietä noin 240 kilometriä Syyrian pääkaupunki Damaskoksesta pohjoiseen, ja maakuntakeskus Idlibistä noin 32 kilometriä etelään.


title: Maarrat an-Numan

text: Jotkin tutkijat ovat yhdistäneet nykyisen Maarrat an-Numanin kaupungin muinaiseen Aran kaupunkiin ja lähistön Tell Mannasilta on löydetty merkkejä asutuksesta ensimmäiseltä vuosituhannelta eaa. Ara mainitaan assyrialaisissa lähteissä yhtenä valloitettuna kaupunkina vuonna 738 eaa. Antiikin Kreikan ja Rooman valtakunnan aikana Ara tunnettiin nimellä Arra. Strabon mainitsee saman paikan nimellä Megara ja myöhemmin keskiaikaisissa lähteissä nimi vääntyi muotoon La Marre tai La Maire. Arabialaisten lähteiden mukaan kaupunki sai nykyisen nimensä umaijadien valtakaudella ja se on saanut nimensä toisen osan Muhammadin seuraaja al-Numan bin Bashir al-Ansarin mukaan.


title: Maarrat an-Numan

text: Muslimit valloittivat kaupungin vuonna 637 ja vuonna 903 sitä hävittivät karmaatit. Bysantin valtakunnan keisari Nikeforos II Fokas valtasi kaupungin takaisin muslimeilta vuonna 969, mutta Bysantilla ei ollut lopulta tarpeeksi joukkoja alueen haltuunottoon. Maarat al-Numanissa vuonna 973 syntynyt filosofi ja runoilija Abu al-Alaa al-Maarri oli yksi islamilaisen maailman merkittävimpiä ateisteja. 1000-luvun alkupuolella kaupunki vaihtoi käsiä eri muslimidynastioiden välillä useaan otteeseen. Ristiretkeläiset valtasivat kaupungin vuonna 1098. Kaupunki vaihtoi jälleen käsiä useaan otteeseen muslimien palatessa vuonna 1104 ja ristiretkeläisten vallatessa sen takaisin vuonna 1119. Lopullisesti ristiretkeläiset ajoi kaupungista Imad ad-Din Zengi vuonna 1135. Vuonna 1157 kaupunkia hävitti suuri maanjäristys, jonka episentrumi oli Hamassa. Vuonna 1233 tuolloin Hamaa hallinnut Mizaffar II Mahmud rakennutti kaupungin sitadellin. Egyptin mamelukit hallitsivat kaupunkia vuodesta 1341 ja se liitettiin Osmanien valtakuntaan vuonna 1516. 1600-luvulla kaupungin läpi matkanneet kuvailivat sitä köyhäksi. Saman vuosisadan puolivälissä kaupunkiin muuttaneesta al-'Azmin suvusta tuli sittemmin merkittäviä paikallisia virkamiehiä ja suvun jäseniä toimi esimerkiksi Damaskoksen kuvernööreinä.


title: Maarrat an-Numan

text: Vuonna 1913 kaupunkiin rakennettiin yksi harvoista Syyrian lennätinasemista, joka toimi Haman ja Aleppon välillä. Kun Syyriasta tuli Ranskan mandaattialue Maarrat an-Numan oli yksi paikallisten kansallismielisten keskuksista. 1960-luvulta lähtien kaupunki kasvoi etenkin Haman ja Homsin alueiden maatalouden, teollisuuden ja talouden kehityksen ansiosta.


title: Maarrat an-Numan

text: Syyrian sisällissota alkoi vuonna 2011 ja saman vuoden kesäkuussa Syyrian armeija lähetti panssarivaununsa Maarat al-Numanin kaduille. Syyrian kapinalliset valtasivat kaupungin lokakuussa 2012. Vuonna 2016 kaupungissa syttyi mielenosoituksia islamistisia kapinallisryhmiä, kuten al-Nusran rintamaa ja Ahrar al-Shamia vastaan. Islamistiryhmät olivat yrittäneet estää esimerkiksi vapaan Syyrian armeijan lippujen käyttämisen.


title: Maarrat an-Numan

text: Maarrat an-Numanin suurmoskeija oli alunperin kirkko, jonka paikalla sijaitsi puolestaan aikanaan pakanallinen temppeli. Muslimit muuttivat kirkon moskeijaksi heidän valloitettuaan kaupungin. Moskeijaan kuuluu neliskulmainen minareetti, jonka on signeerannut 1100-luvulla elänyt arkkitehti Kahir bin Ali bin Kanit al-Sarmani. Jotkut tutkijat uskovat minareetin rakennetun jo aiemmin 1000-luvulla ja signeerauksen olevan peräisin sen korjaustöistä maanjäristyksen jälkeen. Sarmani suunnitteli myös kaupungin madrasan, joka sijaitsee hieman moskeijasta etelään. Jotkut ovat liittäneet sen perustamisen Nur al-Dinin valtakauteen. Moskeijaa ympäröivällä soukilla on pitkä historia. Kaupungissa on lisäksi Osmanien valtakunnan ajoilta peräisin oleva karavaaniseralji.


title: Maarrat an-Numan

text: Kaupungin lähistöllä sijaitsee myös useita pyhiinvaelluspaikkoja. Joosuan haudaksi kutsuttu kohde lienee ollut muinainen pyhättö. Hieman kaupungista itään Dayr Nakirassa sijaitsee umaijadikalifi Omar ibn Abd al-Aziz hauta.


title: Kanadanranska

text: Kanadanranska () tarkoittaa ranskan kielen Kanadassa puhuttuja muotoja. Vuonna 2005 ranskankielisten kokonaismäärä Kanadassa oli (sisältäen 2 miljoonaa kieltä ei-sujuvasti puhuvaa henkilöä) 12 000 000 henkilöä. Ranska on yli seitsemän miljoonan kanadalaisen äidinkieli.


title: Ad acta

text: Ad acta (lyh. a.a. tai aa) on latinaa ja tarkoittaa "liitetään asiakirjoihin, arkistoon"; "asiakirjojen joukkoon liitettäväksi, joka ei aiheuta toimenpiteitä". Esimerkiksi jokin ilmoitus liitetään aktiin ilman, että se aiheuttaisi rekisterimerkintöjä. Tällöin lyhenne lisätään päätetävän asian diaariin.


title: Carl Berling

text: Berling peri isältään oikeuden julkaista Tanskan virallista lehteä, ja se sai 1833 nimen "Berlingske Tidende" ja sai Berlingin johdossa paljon vaikutusvaltaa ja antoi hänelle paljon etua.


title: Carl Berling

text: Berling oli Fredrik VII:n lapsuudenystävä ja tuli tämän valtaannousun jälkeen 1848 kuninkaan yksityissihteeri ja myöhemmin kamariherra.


title: Carl Berling

text: Erityisesti merkityksellinen Berlingistä tuli sitä kautta, että hän oli kreivitär Dannerin ystävä.


title: Carl Berling

text: Berling silti altisti itseään suurelta osin aatelin vihalle ja ylenkatseelle, ja seurustelu talonpoikaisystäväin kanssa johti hänet konfliktiin Kansallisliberaalin puolueen kanssa.


title: Carl Berling

text: 1850-luvulla ministeriö Hall-Krieger vaati, että Berling erotettaisiin. Kuningas kieltäytyi, ja hallitus päätti erota. Berling avusti tämän jälkeen uuden ministeriön Rotwitt-Blixen-Finecke muodostamisessa.


title: Carl Berling

text: Myöhemmin hän matkaili paljon. 1871 hän lähti kreivitär Dannerin kanssa Italiasta Egyptiin tarkoituksenaan jatkaa Jerusalemiin mutta kuoli Ismaïliassa.


title: Ismaïlia

text: Ismailia on kaupunki Egyptissä Suezin kanavan luona. Se on samannimisen kuvernoraatin pääkaupunki. Asukkaita kaupungissa on n. 750 000. Kaupungista on suunnilleen sama matka Sueziin etelään kuin Port Saidiin pohjoiseen.


title: Ismaïlia

text: Ismail pašša perusti kaupungin 1863, jolloin Suezin kanava oli valmistunut. Kaupunki on nimetty hänen mukaansa. Suezin kanavan hallituksen pääpaikka sijaitsee Ismaïliassa Timsah-nimisen järven rannalla.


title: Veikko Nuutinen

text: Veikko Ilmari Nuutinen (s. 1944 Ruokolahti) on suomalainen kuvanveistäjä, joka kehittänyt abstraktin muotokielen. Se perustuu pintojen välisille jännitteille ja niiden tasapainosuhteille. Pinnat ovat kaarevia ja jännitteisiä ja usein toistuu palloaihe.


title: Veikko Nuutinen

text: Nuutinen on saanut kuvataiteen valtionpalkinnon vuonna 1977.


title: Salamiyya

text: Salamiyya (, myös as-Salamiya) on kaupunki Syyrian Haman maakunnassa. Kaupunki on Salamiyyan piirikunnan keskus. Vuoden 2004 väestönlaskennassa kaupunkiin kirjattiin 66 724 ja koko piirikuntaan 186 337 asukasta.


title: Salamiyya

text: Kaupunki sijaitsee linnuntietä noin 180 kilometriä Syyrian pääkaupunki Damaskoksesta pohjoiseen, ja 30 kilometriä maakuntakeskus Hamasta itäkaakkoon.


title: Salamiyya

text: Salamiyya saattaa olla antiikin ja varhaisen kristinuskon aikana kukoistanut Salamias tai Salaminias, mutta yhteys nykyiseen kaupunkiin ei ole varma. Arabit valtasivat kaupungin vuonna 636. Abbasidien valtakaudella Salamiyyasta tuli Hashemiittien haaran keskus ja kaupunki näytteli tärkeää osaa ismailiittien varhaisessa historiassa. Fatimidien dynastian perustanut Abdullah al-Mahdi Billah syntyi Salamiyyassa. Vuonna 903 karmaatit valloittivat kaupungin ja surmasivat suuren osan sen asukkaista. Abbasidit voittivat kuitenkin heidät kaupungin ulkopuolella samana vuonna. Ristiretkien aikana Salamiyyassa ei mainita olleen linnoituksia, mutta se oli useampaan otteeseen muslimiarmeijoiden kokoontumispaikka. Vuonna 1299 paikalla käytiin taistelu, jossa mongolit kukistivat mamelukkien armeijan ja miehittivät taistelun seurauksena jonkin aikaa Damaskosta. Osmanien valtakunnan aikana kaupunki menetti merkitystään ja se hylättiin kokonaan 1800-luvun alkuun mennessä todennäköisesti beduiinien muodostaman uhan takia.


title: Salamiyya

text: 1800-luvun puolivälissä al-Qadmusin ismailiittiemiiri Ismail ibn Muhammad sai osmaniviranomaisilta luvan asettua alueille orontesjoen itäpuolelle. Siirtolaiset valitsivat paikan läheltä vanhan Salamiyyan raunioita. Siirtolaiset saivat vapautuksia veroista ja asepalveluksesta, mikä veti ajan kuluessa lisää ismailiittisiirtolaisia alueelle. Vuonna 1878 alueelle muutti myös tšerkessejä. Vuonna 1884 Salamiyyasta tuli oman piirinsä keskus Haman sancakissa. Vuosisadan lopulla kaupungissa oli noin 6 000 asukasta ja viimeinen ismailiittien muuttoaalto kaupunkiin tapahtui vuonna 1919. Syyrian sisällissodan aikana Salamiyya on ollut Bašar al-Assadin hallinnon tukikohta.


title: Salamiyya

text: Vuoden 2004 väestönlaskennassa kaupunkiin kirjattiin 66 724 ja koko piirikuntaan 186 337 asukasta. Salamiyya on suurin ismailiittien keskittymä Syyriassa ja koko Lähi-idässä.


title: Antonio Calvário

text: Antonio Calvário (s. 17. lokakuuta 1938) on portugalilainen laulaja, joka oli suosituimmillaan 1950-luvun lopulla ja 1960-luvulla. Vuonna 1957 hän osallistui Emissora Nacional -laulukilpailuun. Vuonna 1961 hänet tunnustettiin Rei da Radioksi ja seuraavana vuonna Portugalin parhaaksi mieslaulajaksi. Hän esitti Portugalin debyyttieuroviisun "Oração" vuoden 1964 Eurovision laulukilpailussa jääden jaetulle viimeiselle sijalle nollalla pisteellä. Myöhemmin hän osallistui Portugalin euroviisukarsintana toimineeseen Festival RTP da Canção -laulukilpailuun vielä vuosina 1965, 1966 ja 1968.


title: Björn Nybergh (juristi)

text: Björn August Nybergh (14. maaliskuuta 1922 Helsinki – 10. kesäkuuta 2010) oli suomalainen juristi. Hän oli korkeimman oikeuden oikeusneuvos vuodesta 1977.


title: Luettelo Saksan piirikunnista

text: Tämä artikkeli on luettelo Saksan piirikunnista ( tai "Kreis"). Saksassa on 294 piirikuntaa, joiden määrä osavaltioittain on seuraava:Berliinin, Bremenin ja Hampurin osavaltioissa ei ole piirikuntia. Saksan piirittömät kaupungit () on lueteltu artikkelissa Luettelo Saksan piirittömistä kaupungeista.


title: Markus Krunegård

text: Markus Krunegård (s. 6. huhtikuuta 1979 Norrköping) on ruotsinsuomalainen muusikko ja lauluntekijä. Hänellä on vuonna 2011 syntynyt tytär..


title: Markus Krunegård

text: Krunegårdin äiti on kotoisin Pellosta Tornionlaaksosta. Markus Fagervall, Susanna Heikki ja Suvi Teräsniska kuuluvat samaan sukuun.


title: Markus Krunegård

text: Markus Krunegård aloitti muusikonuransa vuonna 2001 Laakso-nimisessä yhtyeessä David Nygårdin, Lars Skoglundin ja Mikael Fritzin kanssa. Vuonna 2006 hän perusti Hets-nimisen yhtyeen Henrik Svenssonin, Christoffer Rothin ja Per Nordmarkin kanssa. Hets hajosi jo vuonna 2007. Krunegårdin sooloura alkoi 2008, jolloin hän julkaisi ensimmäisen albuminsa "Markusevangeliet".


title: Markus Krunegård

text:
Hän on ollut mukana muun muassa Annika Norlinin albumilla "Säkert!" kappaleessa "Det kommer bara leda till något ont" ja Eldkvarnin albumilla "Hunger Hotell".
Facebook-sivu


title: Ath-Thaura

text:
Ath-Thaura (, aiemmin ) on kaupunki Syyrian Raqqan maakunnassa. Kaupunki on Ath-Thauran piirikunnan keskus. Vuoden 2004 väestönlaskennassa kaupunkiin kirjattiin 69 425 ja koko piirikuntaan 159 840 asukasta.
Kaupunki tunnetaan sen pohjoispuolisesta Eufratjokeen rakennetusta Ath-Thauran eli Tabqan padosta ja vesivoimalasta. Padon rakentaminen on synnyttänyt Assadinjärvenä tunnetun suuren tekojärven, jonka vettä käytetään paitsi laajojen viljelyalojen kasteluun, esimerkiksi Aleppon miljoonakaupungin raakavesivarastona.


title: Ath-Thaura

text: Kaupunki sijaitsee linnuntietä noin 330 kilometriä Syyrian pääkaupunki Damaskoksesta pohjoiskoilliseen, 134 kilometriä Alepposta itään ja noin 44 kilometriä maakuntakeskus Raqqasta länteen.


title: Ath-Thaura

text: Syyrian sisällissodan aikana kaupunki ja sen pohjoispuolinen vesivoimala joutui alkuvuodesta 2013 Syyrian hallitusta vastaan taistelevien voimien haltuun. Sittemmin ääri-islamistisen Isis-järjestön kerrottiin rajoittaneen merkittävästi veden pumppaamista Assadinjärvestä Aleppoon ja Raqqaan. Lokakuussa 2015 esimerkiksi Syyrian hallintoa tukevan Venäjän on raportoitu pommittaaneen ilmaiskuillaan kaupunkia tai sen lähistöä.


title: Pekka Karjala

text: Pekka Karjala (4. lokakuuta 1954 Oulu) on entinen suomalainen jääkiekkoilija ja jääkiekkovalmentaja. Karjala pelasi uransa aikana Suomessa jääkiekon SM-liigaa ja I-divisioonaa Oulun Kärpissä sekä Ruotsissa Division 1:sta Luleå HF:ssa.


title: Pekka Karjala

text: Karjala pelasi SM-liigassa yhteensä 117 ottelua. Oulun Kärppiä hän edusti yhteensä seitsemän kauden aikana 168:ssa ottelussa. Karjala toimi kaudella 1995–1996 Kiimingin Kiekko-Poikien päävalmentajana II-divisioonassa.


title: Luettelo Saksan piirittömistä kaupungeista

text: Tämä artikkeli on luettelo Saksan piirittömistä kaupungeista ( tai "Stadtkreis"). Saksassa on 107 piiritöntä kaupunkia, joiden määrä osavaltioittain on seuraava:Saarlandin osavaltiossa ei ole piirittömiä kaupunkeja. Saksan piirikunnat () on lueteltu artikkelissa Luettelo Saksan piirikunnista.


title: Svante Thuresson

text: Svante Thuresson (s. 7. helmikuuta 1937, Tukholma, Ruotsi) on ruotsalainen laulaja. Hän saavutti ensimmäistä kertaa suosiota 1960-luvun alkupuolella "Gals and Pals" -lauluyhtyeen jäsenenä. Solistina läpimurto tapahtui Ruotsin euroviisukarsintana toimivassa Melodifestivalen-laulukilpailussa vuonna 1966. Hän oli tuolloin mukana kahdella kappaleella, joista toinen, Lill Lindforsin kanssa esitetty "Nygammal vals" voitti kilpailun ja toinen, "Hej systrar, hej bröder" nousi hitiksi Ruotsissa, vaikka jäi karsinnassa seitsemänneksi. Kansainvälisissä euroviisuissa kappale sijoittui toiseksi. 1970-luvulla Thuresson pyrki eroon iskelmälaulajan maineesta ja alkoi levyttämään jazzia ja soulia.


title: Tšekin käytävä

text: Tšekin käytävä oli ensimmäisen maailmansodan jälkeen vuonna 1919 järjestetyssä Pariisin rauhankonferenssissa tehty ehdotus, joka olisi yhdistänyt Tšekkoslovakian ja Jugoslavian kuningaskunnan toisiinsa. Ehdotusta kutsutaan usein myös "Tšekin–Jugoslavian alueelliseksi käytäväksi". Nimeä Tšekin käytävä käytetään, koska rauhankonferenssissa Jugoslavian edustajat totesivat pitävänsä parempana, että alue annetaan tšekeille. Rauhankonferenssi hylkäsi ehdotuksen.


title: Tšekin käytävä

text: Käytävä olisi muodostunut Burgenlandista ja muista alueista pitkin tulevaa Itävallan ja Unkarin rajaa. Joskus aluetta kutsutaan "Läntiseksi Transdanubiaksi". Maaliskuussa 1916 Ranskan hallitukselle lähetetyssä muistiossa Tomáš Masaryk totesi, että käytävä korjaisi jaon tšekkoslovakkeihin ja jugoslaaveihin, joka oli seurausta 800-luvulla tapahtuneesta unkarilaisinvaasiosta.


title: Tšekin käytävä

text: Käytävästä olisi tullut 200 kilometriä pitkä ja 80 kilometriä leveä. Käytävään olisi tullut osia Unkariin kuuluvista Mosonin, Sopronin, Vasin ja Zalan komitaateista. On olemassa myös vaihtoehtoisia ehdotuksia, jossa käytävästä olisi tehty merkittävästi suurempi.


title: Tšekin käytävä

text: On epätodennäköistä, että slaavilaisvaltiot olisivat saaneet tämän ehdotuksen hyväksytyksi käyttämällä kansojen itsemääräämisoikeusperiaatetta. Alueella oli 1 171 000 asukasta, joista 662 000 oli unkarilaisia, 220 000 slaaveja ja 289 000 muita, jotka olivat enimmäkseen saksalaisia. Tšekkiläisten mukaan käytävän tarkoitus oli erottaa saksalaiset Itä- ja Keski-Euroopasta. He myös mainitsivat, että tämä järjestely hyödyttäisi Ranskaa. Useimmat spekuloivat, että tarkoitus oli antaa Tšekkoslovakialle suurempi osa Tonavasta, jotta Bratislavasta voitaisiin tehdä suuri satama joelle. Tämä olisi eristänyt Unkaria vieläkin enemmän. Tšekkoslovakian edustajat väittivät, että Bratislava oli Slovakian muinainen pääkaupunki, jättäen kertomatta, että Bratislava oli neljäsataa vuotta Unkarin pääkaupunki.


title: Tšekin käytävä

text: Panslavistit tukivat ehdotusta, koska se olisi luonut yhteisen rajan kahdelle slaavien yhtenäisyyttä edustaneelle valtiolle, Tšekkoslovakialle ja Serbien, kroaattien ja sloveenien kuningaskunnalle. Lisäksi panslavistit sanoivat, että käytävä yhdistäisi pohjois- (länsislaavit) ja eteläslaavit. Tätä ajatusta tukivat myös kroaattinationalistit, jotka halusivat Burgenlandissa asuvat Burgenlandin kroaatit ja muutamissa Slovakian kylissä asuvat kroaatit osaksi Jugoslavian valtiota. Käytävän olemassaoloa tukivat sellaiset, joiden mielestä Itävallalla ja Unkarilla ei enää ollut mitään syytä yhteiseen rajaan, koska Itävalta-Unkaria ei enää ollut olemassa.


title: Sami Yaffa – Sound Tracker

text: Sami Yaffa – Sound Tracker on Yle Teemalla esitettävä musiikkiohjelma, jossa Sami Yaffa matkustaa maailmalla ja tutustuu erilaisiin musiikkikulttuureihin ja muusikoihin. Sarja voitti parhaan musiikkiohjelman Kultaisen Venlan tammikuussa 2015 ja siitä on julkaistu Tommi Liimatan toimittama kirja. Toinen tuotantokausi alkoi lokakuussa 2015.


title: Sami Yaffa – Sound Tracker

text: Ensimmäisen tuotantokauden jaksoissa Yaffan esittelemät matkakohteet olivat:Toisen tuotantokauden aiheina ovat Jamaika, Senegal, Intia, Turkki ja Indonesia.


title: Sami Yaffa – Sound Tracker

text: Helsingin juhlaviikkojen Huvilateltassa taltioitiin elokuussa 2014 serbialaisen KAL-yhtyeen ja Sami Yaffan yhteisesiintyminen. Yleisö osallistui videon tekoon kuvaamalla keikkaa. Elokuussa 2016 Sound Tracker tuli katsottavaksi Netflix-palveluun.


title: Trondheimin lääni

text: Trondheimin lääni (, tanskaksi ja norjaksi "Trondhjems len") on historiallinen linnalääni Norjan keskiosassa.


title: Trondheimin lääni

text: 1500-luvulta eteenpäin Trondheimin lääni oli yksi Norjan neljästä linnaläänistä tai pääläänistä yhdessä Båhusin läänin, Akershusin läänin ja Bergenhusin läänin kanssa. Läänin laajuus on vaihdellut, mutta suurimmillaan lääniin kuului koko nykypäivän Trøndelag sekä Härjedalen ja Jämtland.


title: Trondheimin lääni

text: Lääni kuului Ruotsiin lyhyen aikaa vuosien 1658 ja 1660 välillä. Se kattoi tuolloin suunnilleen nykyisen Pohjois-Trøndelagin läänin, Etelä-Trøndelagin läänin, osia Møren ja Romsdalin läänistä (Nordmøre ja Romsdal) sekä Jämtlandin ja Härjedalenin. Lääni perustettiin 26. helmikuuta 1658, kun Ruotsi oli saanut Trøndelagin Roskilden rauhassa. Lääni luovutettiin Kööpenhaminan rauhassa 27. toukokuuta 1660, jolloin Trøndelag liitettiin jälleen Tanskaan ja Jämtland ja Härjedalen osaksi Ruotsin Västernorrlandin lääniä. Läänin kuvernöörinä toimi tuohon aikaan Claes Nilsson Stiernsköld.


title: Trondheimin lääni

text: Lääni oli olemassa vielä kaksi vuotta, kunnes Tanska-Norja jaettiin amteihin vuonna 1662 ja muodostettiin "Trondhjemin Amt".


title: Albin Amelin

text: Albin Amelin (1902–1975) oli ruotsalainen ekspressionistinen taidemaalari. Hän oli erikoistunut suurkaupungin työläismiljööseen mutta teki lisäksi kukka- ja maisemamaalauksia. Hänen maalauksensa ovat usein kookkaita, värit hehkuvia. Amelinin tyyli oli ekspressionistinen, voimakas, hieman raskas. Loppuaikoinaan hän maalasi jonkin verran hillitymmällä tyylillä.


title: Heinolan vesitorni

text: Heinolan vesitorni on Heinolassa sijaitseva vuonna 1951 valmistunut tiilirakenteinen vesitorni. Tornin on suunnitellut arkkitehti Kaarlo Könönen. Se on rakennettu keskustan tuntumaan harjun laelle. Ylimmässä kerroksessa, 45 metrin korkeudessa, sijaitsee näköalakahvila.


title: International Trot

text: International Trot on vuonna 1959 New Yorkissa ensimmäistä kertaa järjestetty kansainvälinen ravikilpailu, jota on myös kutsuttu ravihevosten epäviralliseksi MM-kilpailuksi. Se järjestettiin 36 kertaa vuosina 1959–1995 ja jälleen 20 vuoden tauon jälkeen 2015. Vuoteen 1988 saakka kilpailupaikkana oli Long Islandilla sijainnut Roosevelt Raceway, jonka lopetettua toimintansa International Trot siirtyi Yonkers Racewaylle.


title: International Trot

text: Suomalaishevosista International Trotiin on kutsuttu Charme Asserdal, joka vuonna 1979 sijoittui kolmanneksi Heikki Korven ajamana. Vuonna 2015 mukaan kutsuttiin lämminveristen suomenmestaruuden syyskuussa voittanut Seabisquit, mutta hevonen ei kuitenkaan osallistunut kilpailuun.


title: Kapital

text: Kapital tarkoittaa:


title: Victor Baltard

text: Victor Baltard (1805–1874) oli ranskalainen arkkitehti. Hän suunnitteli muun muassa rautarakennetta käyttämällä vuosina 1852–1859 rakennetut Pariisin keskushallit les Halles, jotka purettiin vuonna 1969, ja varhaista uusrenessanssia edustavan Saint Augustinin kirkon, jota alettiin rakentaa vuonna 1860.


title: Keijo Suksi

text: Keijo Aatos Suksi (3. elokuuta 1931 Kuopio – 1. helmikuuta 1973 Helsinki) oli suomalainen pankinjohtaja ja kansanedustaja 1970–1972.


title: Keijo Suksi

text: Keijo Suksen vanhemmat olivat alueohjaaja Edvin Leander Suksi ja Laura Selma Luomala. Hän suoritti opintoja Työväen Akatemiassa 1953 ja työskenteli sen jälkeen "Savon Kansan" toimittajana 1953–1957, Kuopion sosialidemokraattisen piirin piirisihteerinä 1957–1970 ja Suomen Työväen Säästöpankin Kuopion konttorin johtajana 1972–1973.


title: Keijo Suksi

text: Keijo Suksi valittiin Suomen sosialidemokraattisen puolueen edustajaksi Kuopion läänin vaalipiiristä eduskuntavaaleissa 1970. Presidentin valitsijamiehenä hän oli vuoden 1968 vaalissa. Hän toimi myös Kuopion kaupunginvaltuuston varapuheenjohtajana, Kuopion kaupunginhallituksen jäsenenä sekä useissa alueellisissa luottamustehtävissä.


title: Wivi Roslander

text: Maria Vive Salome (Wivi) Roslander (o.s. Smedberg; 16. heinäkuuta 1891 Oulu – 31. maaliskuuta 1973 Helsinki) oli suomalainen kirjanpitäjä ja kansanedustaja vuonna 1922.


title: Wivi Roslander

text: Wivi Roslanderin vanhemmat olivat ratavartija Simon Wilhelm Smedberg ja Johanna Matilda Litens. Hän kävi kauppakoulua ja työskenteli konttoristina ja kirjanpitäjänä Porissa, Raumalla, Oulussa, Varkaudessa ja Joensuussa 1909–1925 sekä Suomen Punaisen Ristin julkaisuosaston kirjanpitäjänä Helsingissä 1925–1954.


title: Wivi Roslander

text: Wivi Roslander nousi eduskuntaan varasijalta Suomen sosialidemokraattisen puolueen edustajaksi Turun läänin pohjoisesta vaalipiiristä 24. tammikuuta 1922, kun hänen edeltäjänsä Oskari Leivo oli kuollut kesken vaalikauden.


title: Jalmari Linna

text: Antti Jalmar (Jalmari) Linna (entinen Lassila ja Vähälassila; 10. heinäkuuta 1891 Evijärvi – 7. huhtikuuta 1954 Lohja) oli suomalainen hedelmäviljelijä ja pitkäaikainen kansanedustaja.


title: Jalmari Linna

text: Jalmari Linnan vanhemmat olivat maanviljelijä Jaakko Lassila ja Liisa Kivijärvi. Hän työskenteli pienviljelijänä Evijärvellä vuoteen 1921, Nurmijärvellä 1921–1931 ja Lohjan maalaiskunnassa 1931–1954. Lohjalla hän erikoistui hedelmänviljelyyn.


title: Jalmari Linna

text: Jalmari Linna toimi Suomen sosialidemokraattisen puolueen kansanedustajana Vaasan läänin itäisestä vaalipiiristä 1919–1922 sekä Uudenmaan läänin vaalipiiristä 1927–1945 ja 1949–1951. Hän oli myös Lohjan kunnanvaltuuston puheenjohtaja sekä Nurmijärven kunnanvaltuuston ja kunnallislautakunnan jäsen. Presidentin valitsijamiehenä hän oli viidesti.


title: Jalmari Linna

text: Jalmari Linnan puoliso oli Selma Hautala vuodesta 1912. Heidän poikansa Ilmari Linna toimi isänsä tapaan hedelmäviljelijänä ja kansanedustajana.


title: Ihmissalakuljetus

text: Ihmissalakuljetus on YK:n määritelmän mukaan toimintaa, jolla pyritään taloudelliseen tai aineelliseen hyötyyn järjestämällä henkilö tai henkilöitä laittomasti johonkin kohdemaahan, jossa hänellä ei ole kansalaisuutta tai oleskelulupaa. Ihmissalakuljetus liittyy ihmiskauppaan.


title: Ihmissalakuljetus

text: Ihmissalakuljetuksen muotoja ovat:


title: Ihmissalakuljetus

text: Maailmanlaajuisesti ihmissalakuljetus tuottaa vuosittain järjestäytyneille rikollisjärjestöille noin 7–12 miljardin Yhdysvaltain dollarin voitot. Ihmissalakuljetus on kolmanneksi tuottoisin salakuljetuksen laji, ja ainoastaan huumeiden ja aseiden salakuljetus ylittävät sen tuotot. Vuosittain salakuljetetaan noin neljä miljoonaa ihmistä eri puolille maailmaa. Näistä uhreista suurin osa on naisia ja lapsia, jotka salakuljetetaan useasta eri syystä kohdevaltioihin.


title: Ihmissalakuljetus

text: Keskusrikospoliisi arvioi lokakuussa 2015, että esitutkintaan oli tulossa vuonna 2015 yli 200 tapausta, joissa epäiltiin laittoman maahantulon järjestämistä Suomeen. Viime vuosina tapauksia on ollut vuosittain 100–150. Keskusrikospoliisin mukaan syynä oli se, että Suomeen pyrki vuonna 2015 ennennäkemättömän paljon turvapaikanhakijoita. Miltei kaikki Suomeen salakuljetettavat hakevat maasta turvapaikkaa. Syksyllä 2015 enemmistö tapauksista oli edelleen Suomenlahden merivartiostolla, mutta rikosilmoituksia tehtiin ympäri maata. KRP keskittyy vain järjestäytyneiden rikollisryhmien tutkimiseen, lisäksi tapauksia tutkivat Rajavartiolaitos ja poliisilaitokset.


title: Ihmissalakuljetus

text: Tyypillinen salakuljettajille maksettu summa on 5 000–10 000 euroa tai dollaria. Salakuljetettavat rahoittavat matkan pitkäaikaisilla säästöillä, myymällä omaisuutensa, mutta toisinaan myös länsimaissa asuvat sukulaiset osallistuvat matkan kustannuksiin.


title: Keihäsantiloopit

text: Keihäsantiloopit (Oryx) on onttosarvisten heimoon kuuluva nisäkässuku.


title: Keihäsantiloopit

text: "Mammal Species of the World" -teoksen mukaan sukuun kuuluvat seuraavat lajit:


title: Rokotusten vastustaminen

text: Rokotuksen vastustamista on esiintynyt jo menneinä vuosisatoina, mutta nykyaikana sen perustelut ovat muuttunut pääasiassa kahtalaisiksi. Toisaalta epäillään, että rokotusten taustalla on taloudellisen hyödyn etsiminen, toisaalta katsotaan, että rokotuksilla on enemmän tai vähemmän vakavia haittavaikutuksia. Usein taustalla voi olla maailmankuva.


title: Rokotusten vastustaminen

text: Rokotteiden ja rokotusohjelmien vastustajia on ollut olemassa aina Edward Jennerin isorokkorokotteen keksimisestä alkaen. Professorien Lisa K. Sharpin ja R. M. Wolfen näkemyksen mukaan nykyisen rokotuksia vastustavan liikkeen menetelmät ja huolenaiheet ovat hyvin samankaltaisia kuin jo 1700-luvulla. Rokotuksia vastusti katolinen kirkko hakiessaan 1800-luvulla voimaa konservatiivisuudesta. Samoin Jehovan todistajilla on ollut ajoittain rokotukset kieltäviä säädöksiä. Yhdysvalloissa Yalen yliopiston rehtorina vuosina 1795–1817 toiminut presbyteeripappi Timothy Dwight saarnasi kiivaasti rokotteita vastaan.


title: Rokotusten vastustaminen

text: Rokotuksia kokonaan vahingollisina pitäviä näkemyksiä esiintyy nykyäänkään. Esimerkiksi vaccinationdebate.com-sivuston ylläpitäjä kertoo pitävänsä rokotteita terveydelle haitallisina, ja whale.to/vaccines.html -rokotussivusto keskittyy pelkästään rokotusten yksilön terveydelle kielteisten puolien esille tuontiin. Kaikkien rokotusten pitämistä kokonaan tai pääosin kielteisinä perustellaan lääkevalmistajien taloudellisten etujen vaikutuksella muun muassa lääkevalvontaviranomaisiin ja rokotetutkijoihin. Toisaalta tiedeyhteisö ja journalistit ovat alkaneet käyttää vastustajista nimitystä denialisti tai rokotedenialisti, koska heidän näkemyksensä ovat vastoin tiedeyhteisön ja viranomaisten konsensusta.


title: Rokotusten vastustaminen

text: Yhdysvalloissa jotkin potilaiden näkemyksiä ymmärtävät valamiehistöt ovat myöntäneet heille korvauksia, vaikka terveysviranomaiset ovat todenneet väitteet oireista tai niiden liittymisestä rokotuksiin perättömiksi.


title: Rokotusten vastustaminen

text: Rokotteiden vastustaminen on lisännyt huomattavasti tartuntatauteja, kuten tuhkarokkoa. Vastustus on vähentänyt rokotettujen osuutta, mikä on johtanut tappaviin tautiepidemioihin lapsilla vielä 1990- ja 2000-luvuillakin mm. Iso-Britanniassa ja Irlannissa ja Alankomaissa.


title: Rokotusten vastustaminen

text: Suomessa kriittistä suhtautumista rokotteisiin levittää Rokotusinfo-niminen verkkosivusto. Kriittinen suhtautuminen lisääntyi Suomessa, kun sikainfluenssaa vastaan hankittiin kiireessä vähemmän tutkittua Pandemrix-rokotetta.


title: Rokotusten vastustaminen

text: Rokotuksia vastustetaan edelleen myös uskonnollisista ja ideologisista syistä. Rudolf Steiner suhtautui rokotuksiin kielteisesti, koska niillä puututaan karmaan ja estetty tarpeellinen kärsimys joudutaan kokemaan sitten seuraavassa jälleensyntymässä. Lohjan Sammatin Steiner-koulussa vuonna 2014 todetun tuhkarokkotapauksen selvittelyn yhteydessä paljastui, että puolet koulun oppilaista oli jätetty rokottamatta. HPV-rokotuksen alhaista kattavuutta Oulun seudulla on selitetty sillä, että osa vanhemmista uskoo, että tyttären eläessä perheen uskonnollisen vakaumuksen mukaan riskiä ei ole.


title: Rokotusten vastustaminen

text:
Taliban-järjestö kielsi rokotukset 2012. Rokotteiden sanotaan olevan amerikkalaisten kampanja, jolla lapsista halutaan tehdä hedelmättömiä ja estää muslimien lisääntyminen.
Yhdysvaltain CIA on myös käyttänyt rokottajia vakoojina.


title: Rokotusten vastustaminen

text: Terveyden ja hyvinvoinnin laitoksella rokotevastaisuutta tutkiva Jonas Sivelä korostaa, että ilman malttia keskustelu lähtee helposti hakoteille. Esimerkiksi mediassa saa helposti kuvan, että rokotekattavuus on romahtanut, vaikka mitään dramaattista ei ole tapahtunut. Erityisesti Pohjanmaalla tietyillä alueilla rokotekattavuus on matalampi kuin muualla Suomessa. Sivelän mukaan rokottamattomuus ei aina johdu salaliittoteorioista, vaan taustalla voi olla arkinen syy, kuten se, että neuvolaan on pitkä matka tai sen aukioloajat ovat hankalat. Myös psykologiset syyt vaikuttavat: Kyse on laiminlyöntiharhasta, jolloin toiminnasta johtuvaa epäsuotavaa tilannetta pidetään pahempana kuin tekemättä jättämisestä johtuvaa epäsuotavaa tilannetta. Se on samanlainen inhimillinen harha kuin se, että etsitään tietoa joka vahvistaa omaa näkemystä.


title: Rokotusten vastustaminen

text: Pohjanmaalla Luodossa todettiin 2018 harvinainen tuhkarokkotapaus. Lasta ei oltu rokotettu. Suomessa tuhkarokkoa vastaan rokotetaan kolmoisrokotteella, joka suojaa myös sikotaudilta ja vihurirokolta. Altistuneita on kymmeniä ja tauti tarttuu helposti ilmateitse.


title: Rokotusten vastustaminen

text: Yhdysvaltalainen SafeMinds-järjestö rahoitti tutkimuksen sen selvittämiseksi, aiheuttaako rokottaminen autismia. Tutkimustulokset osoittivat, ettei sellaista yhteyttä löytynyt. Tutkimuksessa annettiin apinoille tiomersaania sisältävää MPR-rokotetta, jonka on väitetty aiheuttavan autismia. Kontrolliryhmät saivat suolavettä. Safeminds ei ollut tyytyväinen, vaan arvostelee tutkimusmenetelmiä.


title: Rokotusten vastustaminen

text: Suomessa ei nykyisin enää ole käytössä tiomersaania sisältävää rokotetta.


title: International Harvester Travelall

text:
Travelall oli International Harvester Companyn vuosina 1953 – 1975 valmistama suurikokoinen henkilöauto (station wagon). Mallin perustana käytettiin IH:n kevyiden lava-autojen alustaa, jolle oli suunniteltu umpikori henkilökuljetuksia varten.
"Travelall"-mallien juuret ulottuvat 1940-luvun loppuvuosiin. Tuolloin joitain kappaleita umpikorisia K-sarjan "panel van" -pakettiautoja muutettiin lentoyhtiöiden matkustajakäyttöön, lisäämällä niihin sivuikkunat ja takaistuimet. Samalla tavoin valmistettiin vuonna 1952 joitain kappaleita L-sarjan malleja, mutta nämäkään eivät vielä kantaneet "Travelall"-nimeä. Vuoteen 1952 asti International Harvester station wagonit olivat pääsääntöisesti jonkin ulkopuolisen autokorivalmistajan tekemiä puukorisia ja -kylkisiä eli "woodie"-versioita. Vuonna 1953 markkinoille esitellyn uuden R-sarjan myötä IH alkoi valmistaa henkilökuljetuksiin soveltuvaa versiota tehtaan omana vakiomallina. Mallinimenä tällä sivuikkunoilla ja kahdella tai kolmella penkkirivillä varustetulla versiolla oli "Travelall", ja vaikka se ei ollutkaan oma itsenäinen mallisarjansa, rintapellin kyljen International-tunnuksen alla oli Travelall-tunnus. Travelallissa käytettiin samoja 115 tuuman (2921 mm) akselivälillä olevia alustoja kuin panel vaneissa ja kevyissä pick-upeissa. Travelall oli varustettu kaksiosaisella, ylös- ja alaspäin aukeavalla takaluukulla, mutta malliin oli mahdollista valita myös sivulle aukeavat pariovet. Seuranneissa S-, A- ja B-sarjoissa Travelall pysyi edelleen umpikylkisten vanien alaversiona. Travelall erotettiin omaksi varsinaiseksi mallikseen vuonna 1969, International Harvester Light Line-malliston uudistusten myötä.


title: International Harvester Travelall

text: Vuosien varrella Travelallista tehtiin lukuisia erilaisia muunnoksia mm. korotetulla katolla ja pidennetyllä akselivälillä. Käyttökohteina näissä oli esim. sairaskuljetukset, koulukuljetukset sekä lentokenttien matkustajaliikenne. Yksi tunnetuimmista International Harvestereita muokanneista autokorivalmistajista oli "Springfield Equipment Company".


title: International Harvester Travelall

text: Vuodesta 1956 lähtien "Travelall" oli mahdollista valita nelivetoisena versiona. Moottoreina käytettiin pääsääntöisesti IH:n omia moottoreita, 1950-luvun "Silver Diamond 220-" tai "240" -rivikuutosista 1970-luvun 392 V8-moottoriin. Joihinkin viimeisimpiin malleihin asennettiin myös AMC:n V8-moottori. Vaihteistoina oli joko automaattinen tai 3-, 4-, tai 5-portainen manuaalivaihteisto. Viisiportainen manuaalivaihteisto oli valinnaisena vaihtoehtona, noin vuodesta 1966 vuoteen 1973. Viides vaihde oli joko varsinainen vaihde, välityssuhteeltaan 1:1 tai neliportaisen laatikon jatkeena ollut ylivaihdeyksikkö samalla välityssuhteella. Vuoden 1971 Travelall- ja pick-up -mallien yhtenä valinnaisvarusteena oli Bendix Corporationin kehittämä, auton takajarruihin vaikuttava lukkiutumaton jarrujärjestelmä, nimeltään "Adaptive Braking System". Eräs markkinoiden ensimmäisistä ABS-järjestelmistä jäi harvinaiseksi lisävarusteeksi, lähinnä korkean hintansa vuoksi.


title: International Harvester Travelall

text: Vuodesta 1953 vuoteen 1957 R- ja S-sarjojen Travelalleissa oli kaksi sivuovea. S-sarjan Travelallit olivat saatavana sekä "S-110", että raskaampana "S-120" versiona, jälkimmäinen vuodesta 1956 lähtien myös nelivetoisena. Kaikki eri versiot käyttivät samaa 115 tuuman akselivälillä olevaa alustaa sekä 100 bhp-hevosvoimaista (90 netto-hv), kuusisylinteristä rivimoottoria. Kaksiovisten mallien takapenkille pääsy oli järjestetty ylös ja eteen kääntyvällä oikeanpuoleisella etuistuimella.


title: International Harvester Travelall

text: Mallisarjan vaihtuessa "R"-sarjasta "S"-sarjaksi myös Travelall sai uuden keulan.


title: International Harvester Travelall

text: Vuonna 1957 esitelty "A"-sarja ("A" tuli sanasta "Anniversary", juhlistaen International Harvesterin 50-vuotista taivalta hyötyajoneuvojen valmistajana) tarjosi toisen sivuoven auton oikealle kyljelle, helpottamaan takapenkille kulkemista. Mallin sai "A-100-, 110-" ja "120" -alaversioina, viimeksimainitun myös nelivetoisena. Moottoreina näissä oli International Harvesterin oma kuusisylinterinen OHV-rivimoottori, tehoiltaan, versiosta riippuen, 113 - 154 hv (bhp). Keulan muotoilu oli samanlainen kuin A-sarjan pick-upeissa ja panel vaneissa.


title: International Harvester Travelall

text: IH täydensi tarjontaansa "A"-sarjaan lisätyllä "Travelette"-mallistolla, joka oli "crew-cab" eli miehistöohjaamolla varustettu malli. Sillä täytettiin aukko lavamallien ja "Travelall"-sarjan välissä. Travelall-sarjan tavoin Travelettessa oli oikealla sivulla kaksi ovea.


title: International Harvester Travelall

text:
Mallien ulkonäkö muuttui vuonna 1959 esitellyn B-sarjan myötä, joka oli oikeastaan A-sarjan facelift. Tätä sarjaa valmistettiin vuoteen 1961. Huhtikuussa 1961 Travelall-sarja sai osakseen samat muutokset kuin muu kevyt hyötyajoneuvomallisto. Uusi "C"-sarjan Travelall sai mm. etupyörien vääntösauvajousituksen
lla varustetun, täysin uuden alustan. Matalammalla uivan korin lisäksi näkyvin muutos olivat ajovalot, jotka olivat nyt rinnakkain sekä uusi maski. Etupyörien eteenpäin siirtämisen myötä Travelall-mallien akseliväli kasvoi 119 tuumaan (3022 mm). Näin keulan lähestymiskulma saatiin pidettyä matalammalla kulkevasta korista huolimatta kohtuullisena.


title: International Harvester Travelall

text: C-sarjan mallit oli varustettu joko sivulle kääntyvillä pariovilla alastaittuvalla takaluukulla, joka oli nyt varustettu sähkötoimisesti luukun sisään vetäytyvällä ikkunalla. "C"-sarjan Travelette sai takaovet molemmille kyljillensä, ensimmäisenä tämän luokan amerikkalaisvalmisteisena ajoneuvona.


title: International Harvester Travelall

text: Mallisarja uudistettiin "D"-sarjaksi vuonna 1965. Seuraavina vuosina mallisarjan kokemat muutokset olivat ulkonäköön kohdistuvia, lähinnä maskin ilmettä vaihdettiin vuosittain.Vuoden 1969 alkupuoliskolla esiteltiin täydellisen muodonmuutoksen läpikäynyt Travelall-mallisto. Malli julkaistiin samaan aikaan uuden 1000 D-sarjan pick-up -malliston kanssa. Tähän asti Travelall oli ollut IH:n kevyeseen lava-autosarjaan kuulunut versio, mutta neljännen sukupolvensa myötä se nostettiin omaksi mallikseen.


title: International Harvester Travelall

text: Malliston ulkonäkö oli ajanmukainen ja siinä oli paljon yhdennäköisyyttä pienemmän Scout-maastohenkilöauton kanssa. Moottorivaihtoehtoina 1000-, 1100- ja 1200 D-sarjan Travelall malleille oli AMC:n 232 cid (3802 cm) kuusisylinterinen rivimoottori sekä kolme IH:n omaa V8-moottoria, iskutilavuudeltaan 304 cid (4982 cm), 345 cid (5653 cm)ja 392 cid (6424 cm). Moottoreiden teho, versiosta riippuen oli 145 – 253 hv (108 – 189 kW). 1100- ja 1200-versioihin oli valinnaisena varusteena saatavilla neliveto. Vuosina 1973 - 1974 IH ei kyennyt itse toimittamaan riittävää määrää 392 cid V8-moottoreita, joten noina vuosina Travelall-sarjan isoimpana moottorivaihtoehtona oli AMC:n 401 cid (6571 cm) V8, kaksikurkkuisella kaasuttimella varustettuna. IH:n käyttämä koodi tämän moottorin kohdalla oli "V-400".


title: International Harvester Travelall

text: Huonosti myynyt rivikuutonen pudotettiin pois valikoimasta vuonna 1972. Vuoden 1973 öljykriisi romahdutti autojen kysynnän hetkellisesti ja aiheutti muutoksia myös valmistajien tuotelinjoissa. Vuoteen 1975 saavuttaessa moottorivaihtoehtoina oli jäljellä enää IH:n omat V8:t, niidenkin moottoriteho oli moottoreiden saastelaitteiden myötä laskenut välille 141 – 172 hv (105 – 128 kW).


title: International Harvester Travelall

text: Ostajien tyytyväisyydestä ja merkkiuskollisuudesta (asiaa kysyttäessä 92,4% Travelallin omistajista sanoi ostavansa uuden saman merkkisen ja mallisen auton) huolimatta Travelall-sarjan myynti jatkoi tasaista laskuaan ja niiden valmistus lopetettiin toukokuussa 1975.


title: International Harvester Travelall

text: Vuosina 1973 ja 1974 markinoilla oli tarjolla Travelallin versio nimeltään "Wagon Master". Tässä mallissa oli "Travelette"-mallien tavoin yhtenäinen ohjaamo joka loppui toisen penkkirivin jälkeen ja tavaratila oli avoin lava. Wagon Master oli tarkoitettu amerikkalaisten suosiman puoliperä-matkailuvaunun vetämiseen, vetopöytä (fifth wheel) sijoitettiin auton lavalle.


title: Kenny Tete

text: Kenny Tete (s. 9. lokakuuta 1995 Amsterdam) on alankomaalainen jalkapalloilija, joka edustaa ranskalaista Olympique Lyonnais'ta. Pelipaikaltaan oikeajalkainen Tete on oikea laitapuolustaja. Hän kuuluu myös Alankomaiden jalkapallomaajoukkueeseen.


title: Kenny Tete

text: Tete on AFC Ajaxin kasvatti. Hän debytoi seuran edustusjoukkueen paidassa Eredivisiessä helmikuussa 2015 AZ Alkmaaria vastaan. Kaudella 2014–2015 Tete pelasi Eredivisiessä viidessä ottelussa. Kaudella 2015–2016 hän debytoi seuran paidassa Eurooppa-liigassa. Kesällä 2017 hän siirtyi ranskalaisseura Olympique Lyonnais'hen.


title: Kenny Tete

text: Tete on edustanut Alankomaita monissa nuorten maajoukkueissa. Vuonna 2013 hän oli mukana alle 19-vuotiaiden EM-kilpailuissa. Alankomaiden jalkapallomaajoukkueessa Tete debytoi 10. lokakuuta 2015 EM-karsintaottelussa Kazakstania vastaan.


title: Transatlanttiset lennätinkaapelit

text: Transatlanttiset lennätinkaapelit olivat Atlantin pohjaan vedettyjä merikaapeleita, joilla saatiin lennätinyhteys Euroopasta Amerikkaan. Ensimmäinen transatlanttinen lennätinkaapeli laskettiin vuonna 1858. Lennätin nopeutti mannertenvälistä viestiliikennettä valtavasti, sillä aiemmin viestin kuljetus laivalla saattoi kestää viikkoja.


title: Transatlanttiset lennätinkaapelit

text: Ensimmäinen transatlanttinen kaapeli kulki Newfoundlandin Trinity Bayn ja Irlannin länsirannikon välillä. Kaapelihankkeen pani alulle amerikkalainen liikemies Cyrus West Field. Kaapelia yritettiin laskea jo vuonna 1857, mutta yritys epäonnistui mm. myrskyn ja kaapelin katkeilun vuoksi. Kaapelinlasku onnistui vasta vuonna 1858. Kaapelia laskivat vastakkaisiin suuntiin yhdysvaltalainen alus USS "Niagara" ja brittiläinen HMS "Agamemnon".


title: Transatlanttiset lennätinkaapelit

text: Ensimmäinen transantlanttinen sähke lähetettiin 16. elokuuta 1858. Se oli 99 sanaa pitkä, ja sen lähetti kuningatar Viktoria Yhdysvaltain presidentti James Buchananille. Sähkeen välittäminen kesti kuusitoista ja puoli tuntia.


title: Transatlanttiset lennätinkaapelit

text: Kaapeli oli heikkolaatuinen, ohut ja huonosti eristetty. Viestit saatiin läpi vain ajoittain, signaali heikkeni jatkuvasti, ja lokakuussa 1858 kaapeli mykistyi täysin. Lyhytikäisyydestään huolimatta kaapeli ehti osoittaa käyttökelpoisuutensa, sillä sen avulla Britannian hallitus oli saanut kanadalaisille joukoilleen nopeasti tiedon Intian kapinan talttumisesta.


title: Transatlanttiset lennätinkaapelit

text: Vuosina 1865–1866 laskettiin kaksi uutta kaapelia, jotka olivat fyysikko William Thomsonin (myöhemmin lordi Kelvin) neuvojen mukaisesti aiempaa huomattavasti paksummat. Kaapelit olivat niin painavat, että niiden laskemiseen tarvittiin maailman suurin laiva S/S "Great Eastern". Tällä kertaa yhteys muodostui pysyväksi.


title: Transatlanttiset lennätinkaapelit

text:
Sanomia Turusta kirjoitti syyskuussa 1866:
Vuoteen 1900 mennessä Atlantin alla kulki jo 15 kaapelia.


title: Taru Lahti-Liukkonen

text: Taru Lahti-Liukkonen (o.s. Lahti, s. 9. joulukuuta 1992 Tampere) on suomalainen entinen lentopalloilija ja nykyinen rantalentopalloilija. Rantalentopallossa Lahti-Liukkonen kilpailee yhdessä Suomen menestyneimmän lentopalloilijan Riikka Lehtosen ja Anniina Parkkisen kanssa. Tätä aiemmin Lahti-Liukkonen ja Lehtonen pelasivat keskenään parina. Suomalaispari on teki toukokuussa 2016 suomalaista lajihistoriaa yltämällä palkintokorokkeelle, toiseksi, lajin maailmankiertueen osakilpailussa. Lahti-Liukkonen ja Lehtonen olivat tätä ennen kertaalleen aiemmin yltäneet mitaliotteluihin päätyen neljänneksi maailmankiertueen osakilpailussa kaudella 2015. Beach volley -kauden 2016 päätteeksi pari oli FIVB:n World Tourin rankingin 13. sijalla.


title: Taru Lahti-Liukkonen

text: Lahti-Liukkonen on 178 senttimetriä pitkä ja painaa 67 kilogrammaa.


title: Taru Lahti-Liukkonen

text: Lahti-Liukkonen aloitti lentopallouransa juniorina LP Kangasalan riveissä. Naisten lentopalloliigajoukkue Vanajan Racing Clubin kanssa hän saavutti myöhemmin hopeaa niin Suomen Cupissa kuin Mestaruusliigassa. Toistaiseksi päättyneellä lentopallourallaan Lahti edusti myös Pieksämäki Volleyta ja virolaista Viimsi Spata. Pelipaikaltaan Lahti-Liukkonen oli yleispelaaja.


title: Taru Lahti-Liukkonen

text: Lahti-Liukkonen on kilpaillut rantalentopallosta vuodesta 2006. Vuodet 2011–2012 ja vuodesta 2014 eteenpäin hänen parinaan on ollut Suomen menestynein naislentopalloilija Riikka Lehtonen. Syksyllä 2012 Lahdesta tuli 19-vuotiaana kautta aikain kolmas suomalaispelaaja, joka on voittanut ottelun beach volleyn maailmankiertueella. Aiemmin vain pitkään maailmankiertueella pelanneet Nyströmin siskokset, Emilia ja Erika, olivat pystyneet otteluvoittoon. Lahti pelasi maailmankiertueen päättäneessä Thaimaan turnauksessa Emilia Nyströmin parina, jossa suomalaispari oli lopulta seitsemäs. Erika Nyström ei pystynyt osallistumaan turnaukseen olkapääleikkauksen vuoksi. Kaikkiaan Lahti-Liukkonen oli ennen avausvoittoaan maailmankiertueella esiintynyt kolmessa eri kiertueen osakilpailussa Riikka Lehtosen parina.


title: Taru Lahti-Liukkonen

text: Vuonna 2014 Lahti-Liukkonen sijoittui Anniina Parkkisen kanssa neljänneksi alle 23-vuotiaiden MM-kisoissa. Lahti-Liukkonen valittiin vuoden tulokkaaksi beach volleyn maailmankiertueella vuonna 2015. Lahti-Liukkonen on yhdessä parinsa Riikka Lehtosen kanssa kiertänyt sekä beach volleyn maailmankiertuetta että Euroopan kiertuetta. Syyskuussa 2015 he tekivät suomalaista beach volley historiaa sijoittumalla 4. sijalle Sotshin osakilpailussa.


title: Taru Lahti-Liukkonen

text: Lahti-Liukkonen valittiin tammikuussa 2015 pidettävän Suomen Urheilugaalan ehdokkaaksi vuoden läpimurto –kategoriassa. Muita ehdokkaita ovat jääkiekon Stanley Cup -voittaja Teuvo Teräväinen, uinnin kaksinkertainen EM-kultamitalisti Jenna Laukkanen ja huippulahjakas maratoonari Aliisa Vainio. Palkinnon voitti lopulta uimari Jenna Laukkanen.